title: KHL:n laajeneminen

text: Kaudelle 2011–2012 liittyi slovakialainen Lev Poprad, kun se sai luvan Slovakian jääkiekkoliitolta.


title: KHL:n laajeneminen

text: Kaudelle 2012–2013 Lev Popradin tilalle tuli Lev Praha. Uusina joukkueina liittyivät Donbass Donetsk ja Slovan Bratislava. Myös Lokomotiv Jaroslavl palasi sarjaan lento-onnettomuuden takia pitämänsä vuoden tauon jälkeen.


title: KHL:n laajeneminen

text: KHL laajeni jälleen uuteen maahan, kun kroatialainen KHL Medveščak Zagreb liittyi uutena seurana liigaan. Toisena uutena seurana sarjaan liittyi Admiral Vladivostok.


title: KHL:n laajeneminen

text: KHL laajeni yhdeksänteen maahan, kun Helsingin Jokerit siirtyi liigaan ensimmäisenä suomalaisjoukkueena. Toisena uutena joukkueena sarjaan tuli HK Sotši. Sarjaan palasi Lada Toljatti.


title: KHL:n laajeneminen

text: HK Spartak Moskova palasi sarjaan.


title: KHL:n laajeneminen

text: KHL laajeni uuteen maahan, kun sarjaan liittyi Kiinan pääkaupungista Pekingistä tuleva HC Red Star Kunlun.


title: KHL:n laajeneminen

text: Ruotsista on pyydetty sarjaan kahta joukkuetta Frölunda HC:ta ja Färjestads BK:ta. Kumpikaan joukkue ei ole hyväksynyt tai hylännyt tarjousta. Norjalainen Vålerenga Ishockey on ilmaissut kiinnostuksensa KHL-liigasta, mutta suunnitelmat ovat väliaikaisesti laitettu syrjään. Russia Today -lehden mukaan Oulun Kärpät on ilmaissut myös kiinnostuksensa sarjaa kohtaan, kuten myös saksalaiset Eisbären Berlin ja Kölner Haie.


title: KHL:n laajeneminen

text: KHL haluaisi laajentua myös Itävaltaan kumppaninaan EC Red Bull Salzburg. SKA Pietarin toimitusjohtaja Barry Smith sanoi, että laajentuminen on mahdollista kolmessa-neljässä vuodessa. Red Bullin ja seuran omistaja Dietrich Mateschitz suosisi kuitenkin Saksan DEL-liigaa. Laajentumista Iso-Britanniaan on pidetty mahdollisena ja siihen on paikallista kannatusta. Laajeneminen vaatisi todennäköisesti uuden areenan rakentamista ja seuran perustamista.


title: KHL:n laajeneminen

text: Valko-Venäjä jääkiekkoliitto on asettanut tavoitteekseen saada neljä maansa joukkuetta KHL:ään. Valkovenäläinen Junost Minsk on ilmaissut myös halunsa liittyä sarjaan. Myös ukrainan jääkiekkoliitto on halunnut toisen joukkueen KHL-liigaan. Ukrainalaisista joukkueista HK Sokol Kiova ja HK Berkut Kiova ovat olleet kiinnostuneita sarjasta, mutta Ukrainan kriisin myötä ukrainalaiset joukkueet ovat vetäytyneet KHL:stä.


title: KHL:n laajeneminen

text: Liettuassa on työryhmä joka valmitelee KHL-joukkueen perustamista maan pääkaupunkiin. Sveitsissä ja Puolassa on käynnissä projektit uusien laajennusjoukkueiden perustamisesta. Myös Virossa on meneillään KHL-hanke.


title: KHL:n laajeneminen

text: Useat venäläiset seurat ovat ilmaisseet kiinnostuksensa liittyä KHL:ään. Myös liiga haluaisi laajentua uusille alueille maan sisällä. Muun muassa HK Krylja Sovetovilla on ollut monta vuotta tavoitteena kasata uusi ammattilaisjoukkue. Sahalinin saarelle on väläytelty myös joko joukkueen perustamista tai olemassa olevan joukkueen siirtämistä sinne.


title: KHL:n laajeneminen

text: Liigan johtakunnassa on esitetty myös ajatuksia sarjan laajentamisesta Kiinaan, Japaniin ja Etelä-Koreaan. Kiina tuli mukaan kaudelle 2016–2017 ja toinekin kiinalaisjoukkue on valmisteilla.


title: KHL:n laajeneminen

text: Heinäkuussa 2016 KHL sai Iso-Britannian jääkiekkoliitolta virallisen luvan perustaa joukkueen Lontooseen.


title: KHL:n laajeneminen

text: Moskovan alueella sijainnut HK Dmitrov toivoi nousua sarjaan parissa-kolmassa vuodessa, mutta taloudellinen kriisi ajoi seuran konkurssiin. Keväällä 2011 arvailtiin jopa, että KHL laajentuisi Milanoon, Italiaan, mutta huhu ei ole saanut vahvistusta.


title: Kaarina Puustinen

text: Helvi Kaarina Puustinen (12. kesäkuuta 1908 Eno – 9. marraskuuta 2001 Turku) oli suomalainen kirjastonhoitaja ja lastenkirjailija.


title: Kaarina Puustinen

text: Puustinen suoritti kirjastonhoitajan tutkinnon Yhteiskunnallisessa korkeakoulussa. Hän toimi Forssan kirjaston ensimmäisenä vakituisena kirjastonhoitajana 1948–1962 ja sen kirjastonhoitajana Lieksassa aina eläkkeelle jäämiseensä saakka 1971.


title: Kaarina Puustinen

text: Puustinen kirjoitti myös pakinoita Kirjastolehteen sekä laati teatteri- ja kirja-arvosteluja paikallislehtin.


title: Sweet Dreams

text: Sweet Dreams on Karel Reiszin ohjaama ja Robert Getchellin käsikirjoittama yhdysvaltalainen elämäkerrallinen draamaelokuva, joka sai ensi-iltansa vuonna 1985.


title: Sweet Dreams

text: "Sweet Dreams" kertoo country-laulaja Patsy Clinen elämästä, hänen pyrkimyksestään huipulle ja hänen perheestään sekä intohimoisesta suhteestaan. Elokuvan pääosia tähdittävät Jessica Lange Patsy Clinena ja Ed Harris Charlie Dickinä. Muissa rooleissa ovat muun muassa Ann Wedgeworth, David Clennon, James Staley, Gary Basaraba ja John Goodman. Lange sai roolisuorituksestaan parhaan naispääosan Oscar-ehdokkuuden.


title: Sweet Dreams

text: Patsy Cline (Jessica Lange) on rakkaudettomassa avioliitossa ja tekee pienen luokan keikkoja Virginiassa, Länsi-Virginiassa ja Marylandissa. Patsy tapaa Charlie Dickin (Ed Harris), jonka viehätysvoima ja aggressiivinen itsevarmuus kiinnittää Patsyn huomion. Aikanaan Patsy jättää hänen aviomiehensä mennäkseen vihille Charlien kanssa ja luopuu musiikista keskittyessään kasvattamaan lapsensa. Mutta kun Charlie kutsutaan Yhdysvaltain armeijaan palvelukseen, Patsy alkaa laulaa uudelleen. Patsy yhdistää voimansa manageri Randy Hughesin (David Clennon) kanssa, ja hänestä tulee country-musiikin alalla nouseva tähti.


title: Sweet Dreams

text: Patsyn menestyminen antaa hänelle itselleen itseluottamusta, mutta Charlielle ärtymystä. Charliesta tulee yhä enemmän fyysisesti että henkisesti pahoinpitelevä vaimoaan kohtaan, kun Patsy yrittää tulla itsenäisemmäksi. Patsy on nyt suosionsa huipulla ja yksi ensimmäisistä suurista country-naistähdistä. Suuresta konsertista palatessaan Patsy kuolee lento-onnettomuudessa 5. maaliskuuta vuonna 1963 vain 30-vuotiaana.


title: Sweet Dreams

text: Useissa haastatteluissa Meryl Streep on sanonut, että hän "kerjäsi" ohjaaja Reisziltä Patsy Clinen roolia. Karel Reisz oli ohjannut Streepiä vuoden 1981 elokuvassa "Ranskalaisen luutnantin nainen". Reiszin ykkösvalinta oli kuitenkin aina ollut Jessica Lange Clinen rooliin. Myöhemmin Streep ylisti Langen roolisuoritusta kutsuen häntä "yli-ihanaksi" elokuvassa ja sanoi: "En voisi kuvitella tekeväni roolia yhtä hyvin tai edes lähellekkään sitä, mitä Jessica teki, koska hän oli siinä niin ihmeellinen."


title: Sweet Dreams

text: "Sweet Dreamsin" alkuperäiseksi nimeksi suunniteltiin "I Fall to Pieces" -nimikettä Clinen suurimman hitin mukaan. "Sweet Dreams" kuvattiin Technicolor-elokuvausmenetelmällä Marylandin Hagerstownissa, Länsi-Virginian Martinsburgissa, Tennesseen Nashvillessa ja Kalifornian Los Angelesissa sijaitsevilla studioilla noin 13,5 miljoonan dollarin budjetilla. HBO Films toimi elokuvan tuotantoyhtiönä.


title: Sweet Dreams

text: Patsy Clinen ja Loretta Lynnin välinen ystävyys jätettiin pois käsikirjoituksesta, koska tuottajista tuntui siltä, että heidän ystävyytensä käsiteltiin jo elokuvassa "Kaivosmiehen tytär" (1980).


title: Sweet Dreams

text: "Sweet Dreamsin" soundtrack-albumi julkaistiin 16. syyskuuta vuonna 1985. Soundtrack pääsi ilmestymisvuonnaan "Billboardin" myydyimpien country-albumien listan sijalle 6.


title: Sweet Dreams

text: "Sweet Dreams" sai ensi-iltansa kotimaassaan Yhdysvalloissa 2. lokakuuta vuonna 1985. Suomessa elokuva tuli elokuvateattereihin ensimmäistä kertaa 5. syyskuuta vuonna 1986. "Sweet Dreams" tuotti marraskuuhun 1985 mennessä vain vähän yli 9 miljoonaa dollaria Yhdysvalloissa, joten elokuva ei ollut kaupallinen menestys. TriStar Pictures toimi elokuvan levittäjänä Yhdysvalloissa vuonna 1985.


title: Sweet Dreams

text: Ilmestyessään itse elokuva ja pääosan esittäjät Lange ja Harris saivat kriitikoilta positiiviset arvostelut. Rotten Tomatoes -sivustolla elokuvalla on "tuore" 94 prosentin arvosana, joka perustuu kahdeksaantoista arvosteluun. Ainoastaan yksi arvostelu on negatiivinen. Melkein 6 500 arvionsa tehdystä käyttäjästä 83 prosenttia piti elokuvasta.


title: Sweet Dreams

text: "Video-oppaassa" vuodelta 1994 Asko Alanen sanoo "Sweet Dreamsin" olevan poikkeuksellisen hienovireinen ja koskettava elokuva ja antaa sille täydet viisi tähteä. Amerikkalainen "VideoHound's Golden Movie Retriever" antaa elokuvalle vain kaksi ja puoli tähteä neljästä, vaikka kehuukin roolisuorituksia kautta linjan.


title: Sweet Dreams

text: "Sweet Dreams" on julkaistu VHS:lle ja DVD:lle. Elokuva on julkaistu DVD:lle Yhdysvalloissa kolmesti: HBO Home Videon julkaisu vuodelta 1999, Warner Home Videon julkaisu vuodelta 2004 ja Momentum Picturesin julkaisu vuodelta 2007.


title: Too Good to Lose

text: Too Good to Lose on englantilaisen laulaja-lauluntekijä Rebecca Fergusonon toinen single hänen ensimmäiseltä studioalbumiltaan Heaven. Single julkaistiin Iso-Britanniassa 2. maaliskuuta 2011, ja julkaisijana toimi Syco Music. Kappaleella Ferguson kertoo kuinka jättäisi kaiken, kunhan vain saisi olla rakastamansa miehen kanssa, joka on liian hyvä menettäväksi (eng. Too good to lose). Brittiläisen rock-yhtye Longpigsin kappale "On & On" on singlen B-puoli.


title: Too Good to Lose

text: Digital Spy ja Soul Culture-lehti antoivat kappaleelle myönteiset arviot. Digital Spyn kriitikko Robert Copsey antoi singlelle neljä tähteä viidestä kuvaillen sitä eloisaksi ja sivistyneeksi. Soul Culture nosti sen yhdeksi Fergusonin esikoisalbumin parhaista kappaleista ja kirjoitti sen olevan "tunnelmaa kohottava". "Too Good to Lose" on artistin itsensä lempikappale albumilta.


title: Too Good to Lose

text: Kappaleen musiikkivideo kuvattiin Californiassa, ja se julkaistiin YouTubessa 1. helmikuuta 2012. Videolla Ferguson kävelee kadulla punaiseen mekkoon pukeutuneena. "Too Good to Lose" ei onnistunut saamaan kaupallista menestystä, ja sen ainoaksi listamerkinnäksi jäi Britannian singlelistan sija 186.


title: Jiajing

text: Keisari Jiajing (, 16. syyskuuta 1507 – 23. tammikuuta 1567), alkuperäiseltä nimeltään Zhu Houcong, oli Kiinan Ming-dynastian yhdestoista keisari, joka hallitsi vuosina 1521–1567. Hänen aikakausinimensä "Jiajing" merkitsee "ihailtavaa rauhallisuutta".


title: Jiajing

text: Jiajing oli Kiinan edellisen keisarin, Zhengden serkku. Hänen isänsä, Xingin prinssi Zhu Youyuan (1476–1519), oli keisari Chenghuan (1465–1487) neljäs poika ja tämän jalkavaimon, rouva Shaon kolmas poika.


title: Jiajing

text: Koska Zhu Houcong oli keisari Hongzhin veljenpoika, häntä ei kasvatettu vallanperijäksi. Vuonna 1521 valtaistuin kuitenkin tuli tyhjäksi, kun Hongzhin poika, keisari Zhengden äkillisesti kuoli lapsettomana. Tuolloin 14-vuotias Zhu Huocong valittiin uudeksi keisariksi, ja tällöin hän muutti isänsä läänitysalueilta läheltä nykyistä Zhongxiangia, Hubein maakunnasta, Pekingiin.


title: Jiajing

text: Kun Zhu Houcongista tuli keisari Jiajing, hänen vanhempansa korotettiin kuolemansa jälkeen "kunnoitettavaan" keisarilliseen arvoon, ja heille rakennettiin keisarillisen tyylinen Xianling-mausoleumi lähelle Zhongzxiangia.


title: Jiajing

text: Vakiintunut tapa edellytti, että jos keisari ei ollut edellisen keisarin suora jälkeläinen, edellisen keisarin oli adoptoitava seuraajansa, jotta katkeamaton keisarien sarja säilyisi. Ehdotettiinkin, että Jiajing julistettaisiin Zhengden adoptiopojaksi tämän jo kuoltua, mutta keisari Jiajing ei hyväksynyt tätä ratkaisua vaan päätti sen sijaan, että hänen isänsä oli julistettu keisariksi kuolemansa jälkeen. Tästä käytyä kiistaa nimitetään "suureksi riittikiistaksi". Keisari Jiajing sai tahtonsa läpi, ja sadat hänen vastustajansa joko karkottiin valtakunnan syrjäisimmille seuduille, ruoskittiin tai teloitettiin. Karkotettujen joukossa oli muun muassa huomattava runoilija Yang Shen.


title: Jiajing

text: Jiajing tuli tunnetuksi julmana ja itseään korostavana keisarina. Hän myös päätti asettua asumaan Pekingin Kielletyn kaupungin ulkopuolelle voidakseen elää eristyksissä. Hän löi valtiolliset asiat laimin ja uskoi ne kokonaan eräille epäpäteville henkilöille kuten Zhang Congille ja Yan Songille. Vähitellen Yan Song ja hänen poikansa Yan Shifan, joka pääsi tähän asemaan isänsä poliittisen vaikutusvallan tuloksena, tulivat hallituksen johtoon, ja heitä jopa nimitettiin "ensimmäiseksi ja toiseksi pääministeriksi". Heitä arvostelivat ja jopa rankaisivat lojaalit henkilöt kuten Hai Rui ja Yang Xusheng, mutta heidän arvosteluaan ei keisari lainkaan ottanut huomioon. Sen sijaan Hai Rui ja monet muut lojaalit ministerit ennen pitkää erotettiin viroistaan tai teloitettiin. Vuodesta 1539 lähtien Jiajing ei edes tavannut ministereitään. Lähes 25 vuoteen hän ei suostunut antamaan virallisia audienssieja, vaan ilmaisi toiveensa eunukkien ja virkamiesten välityksellä. Vain Yan Song, muutama eunukki ja taolaiset papit pääsivät koskaan tapaamaan keisari Jiajingia. Tämä johti vähitellen korruptioon Ming-hallituksen kaikilla tasoilla. Kuitenkin Jiajing oli lahjakas ja ponnisteli valvoakseen hovia.


title: Jiajing

text: Jiajingin säälimättömyys johti myös siihen, että hänen jalkavaimonsa yrittivät lokakuussa 1542 murhata hänet kuristamalla hänen nukkuessaan. Ryhmä palatsin tyttöjä, jotka olivat saaneet tarpeekseen Jiajingin julmuudesta, päätti lyöttäytyä yhteen murhatakseen keisariin. Yksi heistä yritti kuristaa keisarin hänen hiuksiinsa kiinnitetyillä nauhoilla, kun taas muut pitivät kiinni hänen käsivarsistaan ja sääristään, mutta kun he yrittivät sitoa solmun hänen kaulansa ympärille, he eivät onnistuneet kiristämään sitä. Samaan aikaan osa nuorista tytöistä joutui pakokauhun valtaan, ja yksi heistä, Zhang Jinlian, juoksi keisarinnan luo. Salahanke tuli ilmi, ja keisarinnan käskystä kaikki siihen osallistuneet tytöt, mukaan luettuna keisarin jalkavaimot Duan ja Ning, teloitettiin leikkaamalla heidät vähä vähältä kappaleiksi, ja heidän perheensäkin surmattiin.


title: Jiajing

text: Ming-dynastian hallitessa oli pitkään vallinnut rauha, mutta vuonna 1542 mongolijohtaja Altan Khan alkoi uhata Kiinaa sen pohjoisrajoilla. Vuonna 1550 hän pääsi tunkeutumaan Pekingin esikaupunkeihin saakka. Lopulta keisari teki hänen kanssaan sopimuksen, joka lopetti vihollisuudet ja soi hänelle eräitä kauppaoikeuksia. Valtakuntaa oli puolustettava myös kaakkoisrannikolle hyökänneiltä merirosvoilta, jotka voitettiin pääasiassa kenraali Qi Jiguangin ansioista.


title: Jiajing

text: Vuonna 1550 Pekingiä alettiin laajentaa Ulomman kaupungin alueelle.


title: Jiajing

text: Jianjingin hallitessa vuonna 1556 Kiinassa sattui Shaanxin maanjäristys, kaikkien aikojen eniten kuolonuhreja aiheuttanut maanjäristys. Siinä sai surmansa noin 800 000 henkilöä.


title: Jiajing

text: Jianjing oli taolaisuuden vannoutunut kannattaja ja pyrki saamaan buddhalaisuuden syrjäytetyksi. Vuoden 1542 murhayrityksen jälkeen hän muutti pois keisarillisesta palatsista ja asui siitä lähtien yhdessä Shanin, 13-vuotiaan pienen ja hoikan tytön kanssa, joka vastasi Jiajingin seksuaalisia mieltymyksiä. Hän kiinnitti päähuomionsa taolaisuuden edistämiseen samaan aikaan, kun hän laiminlöi keisarille kuuluneet velvollisuudet. Hän rakennutti kolme taolaista temppeliä, Auringon, Maan ja Kuun temppelit, sekä laajensi Taivaan temppeliä lisäämällä siihen "Maallisen vuoren". Vuosien kuluessa Jiajingin omistautuminen taolaisuudelle tuli keisarikunnalle suureksi taloudelliseksi taakaksi ja herätti vastustusta kautta maan.


title: Jiajing

text: Varsinkin viimeisinä vuosinaan Jiajing käytti paljon aikaa alkemiallisiin töihin yrittäessään löytää lääkkeitä, jotka pidentäisivät hänen elinikäänsä. Hän myös hankki pakolla hoviinsa varhaisteini-ikäisiä tyttöjä ja harjoitti seksuaalisia toimintoja siinä toivossa, että ne vahvistaisivat häntä sen lisäksi, että hän käytti voimakkaita eliksiireinä pidettyjä aineita. Hän antoi taolaisille papeille tehtäväksi kerätä kaikkialta valtakunnasta harvinaisia mineraaleja eliksiirien valmistusta varten. Osa niistä sisälsi elohopeaa, minkä vuoksi ne väistämättä aiheuttivat terveydellisiä haittoja.


title: Jiajing

text: Jiajingin hallitsijakausi oli Ming-dynastian toiseksi pisin ja kesti 45 vuotta. Hän kuoli vuonna 1567, mahdollisesti hänen eliksiireiksi uskomiensa, elohopeaa sisältävien aineiden aiheuttamaan myrkytykseen, ja häntä seurasi keisarina hänen poikansa Longqing. Hänen pitkän hallitsijakautensa aikana dynastia oli vakaa, mutta laiminlyömällä viralliset velvollisuutensa hän vaikutti osaltaan siihen, että 1500-luvun lopulla dynastia rappeutui. Myöhemmin samalla vuosisadalla hänen pojanpoikansa, keisari Wanli, meni huonossa hallitustavassa vielä pidemmälle.


title: Fairchild C-119 Flying Boxcar

text: Fairchild C-119 Flying Boxcar (suom. "Lentävä tavaravaunu") on yhdysvaltalainen sotilaskäyttöön tarkoitettu kaksimoottorinen kuljetuslentokone. Konetyypin valmistaja oli Fairchild Aircraft, sen ensilento tapahtui 1947, ja tuotanto vuosien 1949-1955 välillä. Konetyypin yksiloitä valmistettiin enemmän kuin 1 000, ja se ehti osallistumaan ainakin Korean sotaan aseellisista selkkauksista.


title: Fairchild C-119 Flying Boxcar

text: Konetta käytettiin lähinnä Yhdysvalloissa. Sitä operoi niin ilmavoimat kuin merivoimien lennosto ja merijalkaväki. Lentokonetta käytettiin myös Afrikan, Amerikan ja Euroopan maissa. Laskuvarjohyppääminen oli tälle tyypille mahdollista, sillä sen runkoratkaisu mahdollisti lennosta tehdyt hypyt.


title: Fairchild C-119 Flying Boxcar

text: Konetyypin konstruktio oli ylätasoinen siipijärjestely, sekä kehtomaisella erillisellä keskirungolla. Peräsimet olivat kaksiosaiset, rungosta erilliset puomiperäsimet, joiden välissä korkeusvakaaja sijaitsi. Koneen propellit olivat tavanomaisimmin nelilapaiset, kummankin mäntämoottorin sijainti oli paripuomien edessä. Moottoreina käytettiin sekä Wright'n että Pratt & Whitneyn kaksoistähtimoottoreita.


title: Fairchild C-119 Flying Boxcar

text: Tämä tyyppi oli kehitetty C-82 Packet -konetyypistä. Normaalin kuljetuskoneen varustus oli aseeton. Gunship -tyyppisiä alatyyppejä oli olemassa, jotka olivat aseistettuja, kuten suojasoihduilla sekä alaspäin ampuvilla konekivääriasemilla.


title: Fairchild C-119 Flying Boxcar

text: Koneen tavanomainen matkanopeus oli 330 km/h ja huippunopeus 450 km/h. Kantama eli pisin lentomatka oli 3 220 kilometriä. Lakikorkeus oli pyörein luvuin 7 500 metriä. Moottorit olivat 3 500 hevosvoiman tehoiset.http://www.youtube.com/watch?v=xw_gkzEZKu0


title: Alfred Tallmark

text: Tallmark kävi Vöyrin kansankorkeakoulun 1927 ja valmistui kansakoulunopettajaksi Uudenkaarlepyyn opettajaseminaarista 1939.


title: Alfred Tallmark

text: Tallmark oli Vecko-Spegeln-lehden toimittajana 1941–1946 ja sen jälkeen hän toimi kansakoulunopettajana Tampereella 1946–1948 ja Helsingissä 1948–1970.


title: Alfred Tallmark

text:
Nimellä "Alfred Tallmark":
Nimimerkillä "A. Hems":
Nimimerkillä "Alf. Hems":


"What Kind of Fool (Heard All That Before)" on kappale Kylie Minoguen kokoelmalevyltä "Greatest Hits" (1992) ja se julkaistiin singlenä 10. elokuuta 1992. Kappaleen kirjoittivat Mike Stock, Kylie Minogue ja Pete Waterman, ja sen tuottivat Stock ja Waterman.


title: Sun (albumi)

text: Sun on Nopsajalan neljäs pitkäsoitto, joka julkaistiin Kuuluuks -levy-yhtiön kautta 14. maaliskuuta 2014. Albumin ensimmäinen single ja musiikkivideo "Nautintoo" julkaistiin lokakuussa 2013, ja toinen single "Lupaan olla" helmikuussa 2014. Jälkimmäiseksi mainittu kappale nousi parhaimmillaan Suomen virallisen singlelistan toiselle ja Latauslistan ensimmäiselle sijalle. "Lupaan olla" myi kultaa toukokuussa 2014. Itse albumi nousi parhaimmillaan Suomen virallisen albumilistan 15. sijalle. Albumin jatko-osa "Mun" julkaistiin keväällä 2015.


title: Tim Hoogland

text: Tim Hoogland (s. 11. kesäkuuta 1985 Marl, Länsi-Saksa) on saksalainen jalkapalloilija. Hän edustaa VfL Bochumia, jonne hän siirtyi vuonna 2015 pelattuaan vuoden englantilaisseura Fulhamissa. Hän on pelipaikaltaan oikea laitapuolustaja.


title: Tim Hoogland

text: Hoogland teki ensiesiintymisensä maan korkeimmalla sarjatasolla kasvattajaseurassaan Schalkessa 5. helmikuuta 2005 ottelussa Hansa Rostockia vastaan.


title: Timebomb (Kylie Minoguen kappale)

text: "Timebomb" on australialaisen laulajan Kylie Minoguen single, joka julkaistiin 25. toukokuuta 2012. Kappaleen kirjoittivat Karen Poole, Matt Schwartz ja Paul Harris, ja sen tuottivat Harris ja Schwarz.


title: Luutahikkori

text: Luutahikkori eli viisikkohikkori ("Carya glabra") on jalopähkinäkasveihin kuuluva kesävihanta puu, joka kasvaa alkuperäisenä Yhdysvaltojen itäosissa. Tämä keskikokoinen puu on erityisen yleinen Etelä-Appalakeilla, jossa se on tärkeä sahateollisuuden raaka-aine. Sen puuaines on erittäin iskunkestävää, minkä ansiosta se soveltuu erinomaisesti työkalujen kahvojen ja suksien valmistukseen. Entisaikoina siitä tehtiin kärrynpyöriä ja kangaspuiden lyöntikäpäliä.


title: Luutahikkori

text: Luutahikkorin suomenkielinen nimi on peräisin Pohjois-Amerikan uudisasukkailta, jotka käyttivät sitä luutien raaka-aineena. Vaihtoehtoinen suomenkielinen nimi viisikkohikkori viittaa kasvin 5-lehdykkäisiin lehtiin. Englanninkielinen nimi ’sianpähkinä’ tulee siitä, että siat syövät mielellään sen pieniä pähkinöitä.


title: Luutahikkori

text: Luutahikkori on keski- tai suurikokoinen, hidaskasvuinen puu, joka kasvaa keskimäärin 20–30 metriä korkeaksi ja rinnankorkeusläpimitaltaan 30–100 senttimetriä paksuksi. Suotuisilla kasvupaikoilla se voi saavuttaa kuitenkin jopa 40 metrin korkeuden ja yli 300 vuoden iän.


title: Luutahikkori

text: Luutahikkorilla on syvälle ulottuva pääjuuri mutta vain vähän sivujuuria. Sillä on yleensä hieman mutkainen runko, suhteellisen kapea ja epäsäännöllisen muotoinen latvus ja riippuvat alaoksat. Runkoa peittää vaaleanharmaa, sileä kaarna, joka halkeilee vanhemmiten ristikkäisiksi uurteiksi. Kuluvan vuoden versot ovat ohuet, sileät ja punaruskeat ja silmut pienet, munanmuotoiset ja vaaleanruskeat.


title: Luutahikkori

text: Päätöpariset lehdet ovat 15–25 senttimetriä pitkät ja niiden ruoti on ohut ja karvaton. Lehtilapa jakaantuu viiteen tai harvemmin seitsemään lähes ruodittomaan lehdykkään, joista päätölehdykkä on yleensä suurin. Yksittäinen lehdykkä on 7,5–15 senttimetriä pitkä, suikea, hienosahainen ja kalju tai suonia myöten karvainen. Väritykseltään lehti on vaaleanvihreä ja syksyllä keltainen.


title: Luutahikkori

text: Luutahikkori on yksikotinen kasvi, jonka pikkuruiset, vihertävät kukat puhkeavat ennen lehtiä maalis–kesäkuussa maantieteellisestä sijainnista riippuen. Saman yksilön hedekukat puhkeavat yleensä ennen emikukkia. Hedekukissa on 4 hedettä, ja ne muodostavat ohuita, riippuvia, 8–18 senttimetriä pitkiä norkkoja. Hedenorkot kasvavat kolmen norkon ryppäissä edellisen vuoden versoista tai kuluvan vuoden versojen tyvisilmuista. Emikukat ovat 6 millimetrin mittaisia ja muodostavat 2–10 kukan ryhmiä kuluvan vuoden versoihin.


title: Luutahikkori

text: Syys–lokakuussa kypsyvä hedelmä on ohuen hedelmäsuojuksen suojaama pähkinä. Hedelmä on 2,5–5 senttimetrin mittainen ja muodoltaan munan tai päärynän muotoinen. Vihreä hedelmäsuojus muuttuu hedelmän kypsyessä kuivaksi ja tummanruskeaksi. Se jakaantuu neljään liuskaan, jotka avautuvat hedelmän puoleenväliin saakka tai hieman pidemmälle. Sisältä paljastuu paksukuorinen, sileäpintainen pähkinä, joka kätkee sisälleen pienen siemenen.


title: Luutahikkori

text: Luutahikkorin siementuotanto alkaa kunnolla noin 30 vuoden iässä ja on runsaimmillaan 75–200 vuoden iässä. Se lakkaa yleensä viimeistään puun saavuttaessa 300 vuoden iän. Hyvät siemenvuodet kertautuvat 1–2 vuoden välein. Siemenet putoavat yleensä puun lähiympäristöön tai leviävät oravien ja maaoravien kuljettamina kauemmaksi. Siementen lisäksi laji voi lisääntyä kanto- ja juurivesojen avulla.


title: Luutahikkori

text: Luutahikkori on peräisin Yhdysvaltojen itäosista. Sen levinneisyysalueen pohjoisraja ulottuu Atlantin rannikolla sijaitsevista Massachusettsin ja New Hampshiren osavaltioista Etelä-Vermontiin ja Ontarion eteläisimpään kolkkaan. Sieltä se jatkuu Suurten järvien eteläpuolitse Michiganin keskiosiin, Illinoisiin ja Iowan kaakkoisreunalle. Lännessä raja kulkee Missouriin poikki Texasin itäosiin, Arkansasiin ja Louisianaan ja jatkuu itään Alabamaan ja Floridan keskiosiin saakka. Kaikkein eniten lajia tavataan Ohiojoen alajuoksulla.


title: Luutahikkori

text: Luutahikkori menestyy parhaiten kuohkeassa ja hyvin vettä läpäisevässä hiesumaassa. Se kasvaa usein harjujen lailla ja rinteillä, missä maaperä on kuivaa, mutta viihtyy myös kosteammilla kasvupaikoilla, erityisesti vuorilla ja Piedmontin alueella Appalakkien itäpuolella. Se on yleisin hikkorilaji Appalakeilla, jossa sitä tavataan aina 1 500 metrin korkeudelle saakka.


title: Luutahikkori

text: Luutahikkori kasvaa tavallisesti yksittäisinä puina lehtimetsissä. Se sietää kohtalaisesti varjostusta, levinneisyysalueen kaakkoisosissa paremmin kuin koillisosissa. Muita samoilla alueilla viihtyviä lajeja ovat tammet sekä lyhytneulasmänty, loblollymänty, floridansuosypressi, lännenambrapuu ja jokitupelo. Etelässä tyypillisiä seuralaislajeja ovat kuningasmagnolia, isopalmetto ja "Persea borbonia" -avokado, pohjoisessa puolestaan sokerivaahtera, punavaahtera, sokerikoivu ja keltakoivu.


title: Luutahikkori

text: Luutahikkori viihtyy kosteassa ilmastossa, jossa ilmankosteus on keskimäärin 70–80 prosenttia. Sen kasvukausi vaihtelee levinneisyysalueen pohjoisosien 140 päivästä eteläosien 300 päivään. Vuotuinen sademäärä on pienimillään 760 millimetriä ja enimmillään yli 2 000 millimetriä. Vuoden keskilämpötila vaihtelee pohjoisen 7 celsiusasteesta Floridan 21 asteeseen.


title: Luutahikkori

text: Luutahikkorin puuaines on painavaa, kovaa, lujaa ja elastista. Aikaisemmin siitä valmistettiin luutia, suksia, kärrynpyöriä ja autonosia. Nykyään siitä tehdään lähinnä urheiluvälineitä ja työkalujen kahvoja, varsinkin Appalakkien eteläosissa. Sitä käytetään myös polttopuuna ja varjostamaan puistoja ja kadunvarsia. Sen pähkinät kelpaavat syötäviksi, mutta niitä viljellään kaupallisesti vain vähän suhteessa esimerkiksi valkohikkorin pähkinöihin.


title: Luutahikkori

text: Luutahikkorin pähkinät ovat tärkeä ravinnonlähde mustaoravalle, harmaaoravalle ja juovamaaoravalle. Myös mustakarhu, harmaakettu, pesukarhu, punaorava, taskuhiiret, kauppiasrotat, jänikset ja monet linnut täydentävät pähkinöillä ruokavaliotaan. Valkohäntäpeura ja piennisäkkäät käyttävät ravintonaan sen lehtiä.


title: Unión General de Trabajadores

text: Unión General de Trabajadores (UGT) on vuonna 1888 perustettu espanjalainen ammattiliitto, joka toimii yhteistyössä sosialistisen työväenpuolueen kanssa. Se on kommunistisen Comisiones Obrerasin (CCOO) jälkeen maan suurin ammattiliitto. Molemmilla järjestöillä on yli miljoona jäsentä, kun Espanjan kolmanneksi suurimmalla, anarkosyndikalistisella Confederación General del Trabajo -liitolla on vain noin 60 000.


title: Unión General de Trabajadores

text: UGT:n perusti elokuussa 1888 Pablo Iglesias, joka oli yhdeksän vuotta aikaisemmin mukana perustamassa myös sosialistista työväenpuoluetta. Liiton tunnettuja myöhempiä johtajia on muun muassa Francisco Largo Caballero, joka vuosina 1936–1937 toimi Espanjan toisen tasavallan pääministerinä. UGT oli myös yksi vuosina 1936–1939 käydyn Espanjan sisällisodan osapuolista, kun liiton jäsenet taistelivat tasavaltalaisten joukoissa kenraali Francon fasisteja vastaan. Maan sotilasdiktatuurin aikana UGT oli kielletty, mutta aloitti julkisen toimintansa uudelleen Francon kuoltua vuonna 1975.


title: Harjakotka

text: Harjakotka ("Spilornis cheela") on haukkojen heimon harjakotkien sukuun kuuluva lintu Sitä tavataan Bangladeshissa, Bhutanissa, Bruneissa, Kambodžassa, Kiinassa, Hongkongissa, Intiassa, Indonesiassa, Japanissa, Laosissa, Macaossa, Malesiassa, Myanmarissa, Nepalissa, Pakistanissa, Filippiineillä, Sri Lankassa, Taiwanissa, Thaimaassa ja Vietnamissa. Vaelluslintuna sitä tavataan myös Koreassa ja Singaporessa.


title: Harjakotka

text: Lajista "Spilornis minimus" (Sibley and Monroe 1990, 1993) on erotettu laji "S. klossi" ja nimilaji "minimus" yhdistetty lajiin "S. cheela" (Sibley ja Monroe 1990, 1993) noudattaen Rasmussen ja Andertonia (2005).


title: Harjakotka

text: Laji on laajalle levinnyt ja runsas, joskin paikallisesti voi olla harvinainen. Määrää ei ole arvioitu.


title: Harjakotka

text: Sen elinpiiriä ovat subtrooppiset ja trooppiset viljelmät, hävitetyt metsät, mangrovemetsät nousuvesirajan yläpuolella, kosteat alavat ja vuoristometsät 2000 metrin korkeuteen, meren rannikon estuaarit.


title: Levoton veri (vuoden 1986 elokuva)

text: Levoton veri ("Mauvais Sang") on Leos Caraxin ohjaama elokuva vuodelta 1986. Elokuvan alkuperäisnimi viittaa Arthur Rimbaud'n runoon "Paha veri" kokoelmassa "Kausi helvetissä".


title: Levoton veri (vuoden 1986 elokuva)

text: Tarina kertoo, kuinka Halleyn komeetan aikana pariisilaisia sairastuttaa virus, ja ne jotka rakastelevat vailla tunteita, kuolevat siihen. Tautia vastaan kehitettyä rokotetta varten olevasta seerumista taistelee kaksi kilpailevaa ryhmittymää. Elokuvan synnyn taustalla on 1980-luvun alussa puhjennut aids-epidemia.


title: Hotel Haven

text: Hotel Haven on Helsingin Unioninkadulla sijaitseva hotelli. Se on avattu helmikuussa 2009 ja on Suomen ensimmäinen Small Luxury Hotels of the World -ketjun jäsen. Hotel Haven oli alun perin osa Union Hotels -yhtiötä, jonka omisti Royal Ravintolat Oy. Toukokuussa 2015 Royal Ravintolat myi hotellitoimintansa Kämp Groupille.


title: Hotel Haven

text: Hotellissa on 77 huonetta, jotka on jaettu neljään huoneluokkaan: Comfort, Style, Lux ja Lux Sea View. Lisäksi hotelliissa on 80 neliömetrin sviitti, kuntosali ja viisi kokoustilaa. Hotellin yhteydessä toimii kolme ravintolaa: Finnjävel, Restaurant Haven ja Bystro.


title: Hotel Haven

text: Hotel Havenin on suunnitellut sisustusarkkitehti Jaakko Puro yhteistyössä Royal Ravintoloiden Mia ja Kasperi Saaren kanssa.


title: Hotel Haven

text: Small Luxury Hotels of the World (SLH) on riippumattomien pienten hotellien yhteinen brändi. Ketjuun kuuluu yli 520 hotellia yli 70 maassa.


title: Hotel Haven

text: Vuonna 2013 Small Luxury Hotels valitsi Hotel Havenin vuoden hotelliksi. Valinnan perusteina käytettiin varausjärjestelmän toimivuutta, mainonnassa käytettyjä valokuvia, Club Member -toimintaa ja aktiivisuutta markkinoinnissa ja myynnissä.


title: Evolution: The Best of Iron Butterfly

text: Evolution: The Best of Iron Butterfly on Iron Butterfly-yhtyeen kokoelma-albumi.


title: Museo- ja tiedekeskus Luuppi

text: Museo- ja tiedekeskus Luuppi on Pohjois-Pohjanmaan museon, Oulun taidemuseon ja Tiedekeskus Tietomaan muodostama yhdeksän museon kokonaisuus. Luuppiin kuuluvat Oulun museoiden lisäksi Yli-Iissä sijaitseva Kierikkikeskus, Turkansaaren ulkomuseo, Merimiehenkotimuseo Pikisaaressa ja Pateniemen sahamuseo. Myös Oulunsalon kotiseutumuseo ja Kellossa sijaitseva Oravan koulumuseo kuuluvat Luuppiin.


title: Museo- ja tiedekeskus Luuppi

text: Toukokuussa 2014 Oulun taidemuseon tiloissa avattu Oulun Age of The Dinosaur oli ensimmäinen Luupin järjestämä näyttely.


title: Museo- ja tiedekeskus Luuppi

text: Dinosaurusnäyttelyn järjestäminen taidemuseon tiloissa aiheutti kiistaa taidemuseon linjasta. Hannu Väisäsen ja Maaria Wirkkalan yhteinen taidenäyttelyn peruuntumisen yhtenä syynä pidetään juuri dinosaurusnäyttelyä.


title: Ihor Tenjuh’

text: Ihor Tenjuh’ (s. 23. toukokuuta 1958) on ukrainalainen amiraali ja Svoboda-puolueen poliitikko. Hän toimi Ukrainan laivaston komentajana vuosina 2006–2010, kunnes Viktor Janukovytš erotti hänet. Tenyukh tuki vuoden 2014 vallankumousta ja hänet valittiin Ukrainan puolustusministeriksi helmikuussa 2014. Hänet erotettiin virastaan 25. maaliskuuta äänestyksen jälkeen, ja hänen tilalleen nimettiin väliaikaisesti Myh’ailo Koval.


title: Longqing

text: Keisari Longqing (, 4. maaliskuuta 1537 – 5. heinäkuuta 1572), alkuperäiseltä nimeltään Zhu Zaihou (, oli Kiinan Ming-dynastian kahdestoista keisari, joka hallitsi vuosina 1567–1572. Vuodesta 1539 lähtien hän oli Yun prinssi (裕王). Hänen aikakausinimensä "Longqing" merkitsee "suurta ylistystä".


title: Longqing

text: Keisari Jiajingin kuoltua Longqing sai perinnöksi valtakunnan, joka oli pitkään jatkuneen huonon hallinnon ja korruption jäljiltä sekasortoisessa tilassa. Todettuaan, kuinka suuren sekasorron hänen isänsä oli pitkänä hallitsijakautenaan saanut aikaan, Longqing päätti uudistaa hallituksen ottamalla uudestaan palvelukseensa hänen isänsä viralta panemia lahjakkaita virkamiehiä, joista tunnetuimpia oli Hai Rui. Hän myös erotti hallituksesta korruptoituneet virkamiehet, varsinkin taolaiset papit, joita Jiajing oli suosinut siinä toivossa, että saisi sillä tavoin keisarikunnan oloja parannetuiksi. Longqing myös aloitti uudestaan ulkomaankaupan Euroopan ja Afrikan sekä muiden Aasian maiden kanssa. Kiinan alueen turvaamiseksi nimitettiin useita kenraaleja, joiden oli vartioitava sekä maa- että merirajoja. Samalla linnoitettiin Zhejiangin ja Fujianin rannikoiden satamat, jotta Jiajingin aikana jatkuvaksi vitsaukseksi käyneet merirosvot saatiin pidetyksi loitolla. Longqing karkotti myös Altan Khanin johtaman mongoliarmeijan, joka oli tunkeutunut Kiinan muurin eteläpuolelle ja saavuttanut Pekinginkin. Pian sen jälkeen mongolien kanssa tehtiin rauhansopimus, joka teki myös mahdolliseksi Kiinan ja mongolien välisen hevos- ja silkkikaupan.


title: Longqing

text: Longqingin hallituskausi ei muutoin suuresti poikennut edellisten Ming-keisarien hallituskausista. Ominaista hänelle oli suuri luottamus eunukkeihin. Yksi heistä, Meng Cong, jonka oli esitellyt Longqingin pääministeri Gao Gong, pääsi johtamaan hovia Longqingin valtakauden lopulla. Meng muun muassa välitti hoviin turkkilaissyntyisen tanssijattaren Nu Er Huahuan, jonka kauneuden sanotaan vieneen hallitsijalta kaiken huomion osakseen. Hallitsijakauden lupaavasta alusta huolimatta Longqing pian hylkäsi hallitsijan toimensa ja keskittyi henkilökohtaiseen huvitteluun. Hallitsijakautensa lopulla hän myös palautti virkoihinsa taolaisia pappeja, jotka hän itse oli aikaisemmin erottanut.


title: Longqing

text: Longqing kuoli vuonna 1572, vain 35 vuoden ikäisenä. Onnettomuudeksi maa oli yhä rappiotilassa hallitsevan luokan korruption vuoksi. Ennen kuolemaansa hän oli antanut ministeri Zhang Juzhengille tehtäväksi valvoa valtion asioita. Zhangista tuli myös Longqingin seuraajan, vasta 10-vuotiaan keisari Wanlin tärkein neuvonantaja.


title: Longqing

text: Longqing hallitsi vain kuusi vuotta, ja häntä seurasi hänen poikansa Wanli. Longqingin kerrotaan myös kärsineen puheviasta, jonka vuoksi hän änkytti puhuessaan julkisesti. Häntä pidetään yleensä yhtenä Ming-dynastian vapaa- ja avaramielisimmistä hallitsijoista, mutta häneltä puuttuivat hallitsijan kipeästi tarvitsemat kyvyt, ja vähitellen hänen omat henkilökohtaiset huvinsa alkoivat kiinnostaa häntä yhä enemmän valtakunnan hallitsemisen sijasta.


title: Longqing

text: Longqing haudattiin Zhaolingiin Ming-dynastian hauta-alueelle.


title: Tunnustettu asiantuntijuus – Thought Leadership

text: Tunnustettu asiantuntijuus - Thought Leadership on Sari Aapolan vuonna 2012 ilmestynyt kirja. Se pohjautuu Aapolan vuonna 2009 kirjoittamaan englanninkieliseen kirjaan "Sustainable Thought Leadership - how to build awareness and credibility to support business". Suomenkielinen kirja on paitsi sisällöllisesti uudistettu myös laajempi kuin ensimmäinen kirja.


text: Kirjassa esitellään malli, jolla pienikin kasvuyritys voi rakentaa itsestään oman alansa arvostetun ajatusjohtajan (thought leader). Aihetta käsitellään eri näkökulmista: markkinointi, strategia ja johtaminen. Kirja opastaa asiantuntija-aseman rakentamista myös asemoinnin ja yrityskulttuurin kautta. Saavutetusta ajatusjohtajuudesta on hyötyä liiketoiminnassa, kun henkilöstö on tunnettua ja heitä pidetään uskottavina.


text:
Talouselämän kirja-arvostelun mukaan kirjassa on "vahvasti läsnä sekä kirjoittajan omat kokemukset että nykyinen konsulttikokemus".
Kirjassa on kaksi osaa. Aluksi käydään läpi tunnustetun asiantuntijuuden perusteita, taustoja ja periaatteellisia lähtökohtia. Osiossa korostetaan johtamisen viestinnällisiä piirteitä. Moni yritys kertoo omista tekemisistään niin epäselvästi, ettei edes oma henkilökunta asiakkaista puhumattakaan ymmärrä viestiä tyhjien sanojen takaa.


text: Toisessa osassa on käytännönläheisiä esimerkkejä viestin viemisestä markkinoille ja kestävästä ajatusjohtajuudesta suomalaisista yrityksistä: Futurice, Efima, MySQL ja Basware.


text: Aapolan kirjan pääviesti on, että ensin pitää olla hallussa periaatteet ja käsitteet ja vasta sitten voi alkaa "raaka työ".


text: Sari Aapolan SlideShare-esitys Tunnustettu asiantuntijuus - Thought Leadership


title: Helmen Kütt

text: Helmen Kütt (s. 28. heinäkuuta 1961 Viljandi) on virolainen sosiaalidemokraattisen puolueen poliitikko, joka toimi Viron sosiaaliturvaministerinä 2014–2015.


title: Helmen Kütt

text: Helmikuussa 2014 Andrus Ansip ilmoitti eroavansa pääministerin tehtävistä, minkä seurauksena istuva hallitus hajotettiin. Uusi hallitus muodostettiin reformipuolueen ja sosiaalidemokraattisen puolueen välille, ja se jatkaa vuoden 2015 vaaleihin saakka. Sosiaalidemokraatit ilmoittivat Küttin nousevan hallituksen sosiaaliministeriksi.


title: Melodia (kappale)

text: Melodia on ranskalaisartisti Lylloon kappale, joka sisältää myös Egasin esittämiä vokaaleja. Sen julkaisi Lyprod Records digitaalisesti ladattavana singlenä ja EP:nä 6. toukokuuta 2013. Kappaletta varten tehty virallinen musiikkivideo julkaistiin videopalvelu YouTubessa 2. kesäkuuta 2013. Kappale ei päässyt lainkaan listoille.


title: Melodia (kappale)

text: Digitaalinen latausDigitaalinen EP


title: Maresuke Nogi

text: Maresuke Nogi (; 25. joulukuuta 1849 Edo (Tokio) – 13. syyskuuta 1912 Tokio) oli japanilainen kreivi ja kenraali.


title: Maresuke Nogi

text: Nogin isä oli samurai, joka kuului Chōfu-klaaniin. Nogi osallistui nuorena toiseen Chōshūn sotaretkeen ja yleni 1871 majuriksi. Hän osallistui myös Hagin ja Satsuman kapinoiden kukistamiseen. Hänestä tuli vuonna 1875 jalkaväkirykmentin apulaiskomentaja, 1880 rykmentinkomentaja ja 1885 prikaatinkomentaja. Vuonna 1887 hän matkusti Sōroku Kawakamin kanssa Saksaan täydentämään sotilasopintojaan. Vuosien 1894–1895 Kiinan–Japanin sodassa Nogi komensi 1. jalkaväkiprikaatia, joka miehitti Port Arthurin. Hänet ylennettiin kenraaliluutnantiksi, ja vuodesta 1896 hän toimi jonkin aikaa Japanille sodassa siirtyneen Formosan saaren (nyk. Taiwan) sotilaskuvernöörinä. Vuonna 1904 Nogi ylennettiin kenraaliksi. Venäjän–Japanin sodassa hän komensi Japanin kolmatta armeijaa ja johti sitkeästi 6. kesäkuuta 1904 alkanutta Port Arthurin piiritystä. Suurten vaikeuksien jälkeen kaupungin valtaus onnistui viimein 2. tammikuuta 1905. Vallattuaan kaupungin hän vei armeijansa tärkeimmälle sotanäyttämölle Mantšuriaan ja vaikutti merkittävällä tavalla japanilaisten voittoon ratkaisevassa Mukdenin taistelussa, jossa hänen armeijansa iski venäläisten oikeaa siipeä vastaan.


title: Maresuke Nogi

text: Venäjän–Japanin sodan jälkeen Nogi nimitettiin sotaneuvoston jäseneksi, ja vuodesta 1907 hän toimi Gakushūin-koulun johtajana. Samana vuonna hän sai kreivin arvon. Nogi teki vaimonsa Shizukon kanssa rituaali-itsemurhan Japania lähes puoli vuosisataa hallinneen keisari Meijin hautajaispäivänä syyskuussa 1912. Nogi suoritti perinteisen samuraiden itsemurhaseremonian eli seppukun osoittaakseen lojaaliutensa keisarilleen, sillä Japanin varhaisemmassa historiassa uskollisten palvelijoiden oli tapana seurata herraansa kuolemaan ("junshi"). Nogin vaimo tappoi itsensä naisten tapaan viiltämällä kurkkunsa auki. Monet tuon ajan japanilaiset kirjailijat, kuten Sōseki Natsume ja Mori Ōgai pitivät Nogin itsemurhaa esimerkkinä Japanin feodaalisten perinteiden ja nopean modernisaation välisestä ristiriidasta.


title: Nummimesikko

text: Nummimesikko ("Gliciphila melanops") on mesikoiden heimoon kuuluva varpuslintu.


title: Nummimesikko

text: Nummimesikkoa tavataan Australiassa. Lajia on kuvattu yleiseksi, ja se on luokiteltu elinvoimaiseksi.


title: Rämeikkömesikko

text: Rämeikkömesikko ("Ramsayornis fasciatus") on mesikoiden heimoon kuuluva varpuslintu.


title: Rämeikkömesikko

text: Rämeikkömesikkoa tavataan Australian pohjoisosissa. Lajia on kuvattu yleiseksi, ja se on luokiteltu elinvoimaiseksi.


title: Käklinkallion kalliomaalaus

text: Käklinkallion kalliomaalauksen laatu on epävarma, sillä siitä ei tunnisteta yhtään kuviota eikä siitäkään ole päästy yksimielisyyteen, onko se edes kalliomaalaus. Se sijaitsee Koitereeltä lounaaseen virtaavan Haapajoen rannalla Ilomantsissa Pohjois-Karjalassa. Kohde on löydetty 1990-luvun loppupuolella.


title: Käklinkallion kalliomaalaus

text: Maalauskallio sijaitsee Haapajoen kaakkoisrannalla kuusikossa kohdassa, jossa on pystyyn nostettu kivi. Paikan vieressä on Pamilon voimalaitos. Kallio on lohkeilutta ja maassa on useita irronneita kiviä. Punaväriä on kallion syvennyksessä olevissa jäljelle jääneissä pinnoissa.


title: Käklinkallion kalliomaalaus

text: Punaväriä on kalliossa olevissa kivipinnoissa ohuelti ja digitaalivärikuvien punaväriä vahvistamalla ei ole voitu vahvistaa minkään kuvion esiintymistä. Se, ettei punaväri ole ihmisen levittämää, vaikutta olevan todennäköisin selitys. Luonnossa punavärin esiintyminen kallion pinnoilla on varsin yleistä ja tämä seikka saattaisi selittää Käklinkallion ilmiön.


title: I sette gladiatori

text: I sette gladiatori (”Seitsemän gladiaattoria”; , ”Seitsemän spartalaista”) on vuonna 1962 valmistunut italialais-espanjalainen seikkailuelokuva. Lajityypiltään western-vaikutteista peplumia edustavan elokuvan ohjaajaksi on merkitty Pedro Lazaga. Sen pääosaa esittää yhdysvaltalainen Richard Harrison.


title: I sette gladiatori

text: Spartaan palannut gladiaattori Darius saa tietää, että tyrannimainen efori Hiarba on murhannut hänen isänsä ja tavoittelee hänen rakastettuaan Aglaiaa. Aglaian isän murhaajaksi lavastettu Darius pakenee kaupungista ja kerää yhteen gladiaattoriystävänsä, jotka ottavat tehtäväkseen Hiarban kukistamisen.


title: I sette gladiatori

text: "I sette gladiatori" on kuvattu Techniscope-laajakangastekniikalla Eastmancolor-väreissä Incir De Paolisin studiolla Roomassa, Sevilla Filmsin studiolla Madridissa sekä Madridin ulkopuolella Manzanares el Realin ja La Pedrizan maisemissa. Se on ensimmäinen monista "7 rohkeata miestä" -jäljitelmistä, jotka Stanley Kubrickin "Spartacuksen" vaikutuksesta on sijoitettu westerniksi tyyliteltyyn gladiaattoriasetelmaan. Elokuvan ohjaajaksi on virallisesti merkitty espanjalainen Pedro Lazaga, mutta pääosaa esittäneen Richard Harrisonin mukaan sen ohjauksesta vastasi kokonaan Alberto De Martino, joka oli tehnyt myös Harrisonin ensimmäisen peplum-elokuvan "Voittamaton gladiaattori" ("Il gladiatore invincibile", 1961).


title: I sette gladiatori

text: Elokuva on yksinkertainen mutta viihdyttävä toimintaseikkailu, jossa on paljon kiinnostavia yksityiskohtia ja kepeää huumoria. Se ei kuitenkaan ole yhtä onnistunut kuin Harrisonin "Voittamaton gladiaattori", ja elokuvan alun jälkeen sen käsikirjoitus jättää sankarin pahasti ystäviensä varjoon. Muista gladiaattoreista erottuu varsinkin tyylilajin vakiokasvo Livio Lorenzon.


title: I sette gladiatori

text: "I sette gladiatori" oli kohtalainen kaupallinen menestys ja tuotti Italiassa yhteensä 421 miljoonan liiran pääsylipputulot. Espanjassa sen näki 270 000 ja Ranskassa lähes 970 000 katsojaa. Elokuvan alku on kopioitu yksityiskohtia myöten Adalberto Albertinin gladiaattoriseikkailuun "Ritorno del gladiatore più forte del mondo" (1971). Siitä on olemassa myös 1980-luvun jäljitelmä "Seitsemän raivoisaa gladiaattoria".


title: I sette gladiatori

text: Elokuvan laajakangasversio on saatavilla laadultaan tyydyttävänä englanninkielisenä DVD:nä. Impulson espanjalainen julkaisu sisältää vain espanjankielisen ääniraidan.


title: Rusorintamesikko

text: Rusorintamesikko ("Conopophila albogularis") on mesikoiden heimoon kuuluva varpuslintu.


title: Rusorintamesikko

text: Rusorintamesikkoa tavataan Australian pohjoisosissa, Indonesiassa ja Papua-Uudessa-Guineassa. Lajia on kuvattu yleiseksi, ja se on luokiteltu elinvoimaiseksi.


title: Rusokurkkumesikko

text: Rusokurkkumesikko ("Conopophila rufogularis") on mesikoiden heimoon kuuluva varpuslintu.


title: Rusokurkkumesikko

text: Rusokurkkumesikkoa tavataan Australiassa. Lajia on kuvattu yleiseksi, ja se on luokiteltu elinvoimaiseksi.


title: Harmaasieppomesikko

text: Harmaasieppomesikko ("Conopophila whitei") on mesikoiden heimoon kuuluva varpuslintu.


title: Harmaasieppomesikko

text: Harmaasieppomesikkoa tavataan Australiassa. Lajin ei uskota olevan vaarassa, ja se on luokiteltu elinvoimaiseksi.


title: Herra Peabody & Sherman

text: Herra Peabody & Sherman () on vuonna 2014 ensi-iltansa saanut yhdysvaltalainen animaatioelokuva, jonka on ohjannut Rob Minkoff.


title: Kokkokallion kalliomaalaus

text: Kokkokallion kalliomaalaus sijaitsee Koitereella Alanteenlahdella Ilomantsissa Pohjois-Karjalassa. Maalaus on löydetty toisen kerran 1990-luvun lopulla.


title: Kokkokallion kalliomaalaus

text: Maalaus sijaitsee Koitereella Alanteenlahdella Kokkokallossa vastapäätä Pennasenniemeä. Maalaus on Haapajoelle vievän reitin varrella.


title: Kokkokallion kalliomaalaus

text: Kalliossa erottuu heikosti kaksi mutkikasta pystyviivaa parin senttimetrin välein ja niiden alapuolella haaleaa punaväriä. Viivat on maalattu 1,5−2 senttimetrin paksuisella viivalla ja ne ovat 17 ja 20 cm pitkät. Noin 70 senttimetrin päässä on havaittu kämmenpainauma.


title: Harakkamesikko

text: Harakkamesikko ("Certhionyx variegatus") on mesikoiden heimoon kuuluva varpuslintu.


title: Harakkamesikko

text: Harakkamesikkoa tavataan laajalla alueella Australiassa. Lajia on kuvattu yleiseksi, ja se on luokiteltu elinvoimaiseksi.


title: Vaeltajamesikko

text: Vaeltajamesikko ("Cissomela pectoralis") on mesikoiden heimoon kuuluva varpuslintu.


title: Vaeltajamesikko

text: Vaeltajamesikkoa tavataan Australian pohjoisosissa. Lajia on kuvattu yleiseksi, ja se on luokiteltu elinvoimaiseksi.


title: Surumesikko

text: Surumesikko ("Sugomel nigrum") on mesikoiden heimoon kuuluva varpuslintu.


title: Surumesikko

text: Surumesikkoa tavataan laajalla alueella Australiassa. Lajia on kuvattu paikallisesti yleiseksi, ja se on luokiteltu elinvoimaiseksi.


title: Vyömesikko

text: Vyömesikko ("Acanthorhynchus superciliosus") on mesikoiden heimoon kuuluva varpuslintu.


title: Vyömesikko

text: Vyömesikkoa tavataan Australian lounaisosissa. Lajia on kuvattu yleiseksi, ja se on luokiteltu elinvoimaiseksi.


title: Brasilian keisarikunta

text: Brasilian keisarikunta oli siirtomaaisännästään Portugalista itsenäistyneen Brasilian ensimmäinen valtiomuoto vuosina 1822–1899.


title: Brasilian keisarikunta

text: Napoleonin sotien vuoksi Portugalin tuleva kuningas Juhana VI oli paennut Brasiliaan vuonna 1807. Brasiliassa oli jo 1700-luvulla herännyt itsenäisyysliike Ranskan vallankumouksen innoittamana. Juhana VI:n aikana maa kehittyi kaupankäynnin ja koulutuksen osalta. Toisaalta portugalilaisia suosittiin ja veroja korotettiin, minkä katsotaan lisänneen tyytymättömyyttä maassa. Juhana VI:n palattua Eurooppaan hänen poikansa kruununprinssi Dom Pedro I julisti maan yleisen mielipiteen painostuksesta itsenäiseksi, ja hänet tunnustettiin keisariksi. Hän julisti Brasilian perustuslain vuonna 1824, mutta suosion puutteessa ja muun muassa Uruguayn maakunnan itsenäistyttyä hän luopui kruunusta vuonna 1831 ja palasi Portugaliin.


title: Brasilian keisarikunta

text: Pedro I:n kuusivuotias poika Dom Pedro II nousi isänsä jälkeen Brasilian valtaistuimelle. Perustuslakia muutettiin vuonna 1834 siten, että saatiin aikaan maakunnallinen itsehallinto, ja Brasiliasta tuli liittokeisarikunta. Brasilia kävi niin sanottua kolmoisliiton sotaa Paraguayta vastaan vuosina 1865–1870. Sen jälkeen tuli ajankohtaiseksi kysymys orjien vapauttamisesta. Keisarin ollessa käymässä Euroopassa kansanedustuslaitos lakkautti hänen tyttärensä Isabellan johdolla orjuuden ilman korvauksia isännille. Orjanomistajat liittyivät tasavaltalaisiin, ja Pedro luopui kruunusta. Vuoden 1889 vallankumouksen jälkeen muodostettiin Brasilian yhdysvallat -niminen tasavalta, jonka ensimmäiseksi presidentiksi tuli marsalkka Fonseca.


title: Parhaat (Wigwam)

text: Parhaat on Wigwam-yhtyeen kokoelma-albumi. Megamania-yhtiö julkaisi sen vuonna 2009.


title: Zuo Zongtang

text: Zuo Zongtang (Wade–Giles: Tso Tsung-tang; 10. marraskuuta 1812 Xiangyin, Hunan – 5. syyskuuta 1885 Fuzhou, Fujian) oli kiinalainen sotapäällikkö, joka osallistui 1800-luvun jälkipuoliskolla useiden Kiinan keisarikuntaa uhanneiden kapinoiden kukistamiseen ja palautti 1870-luvulla Kiinan vallan Keski-Aasiassa. Sotilasuransa ohella Zuo toimi Kiinan teollisuuden pioneerina ja oppineena.


title: Zuo Zongtang

text: Zuo syntyi oppineeseen mutta köyhään perheeseen Xiangyinin kaupungissa Hunanin maakunnassa vuonna 1812. Hän läpäisi keisarillisen virkatutkinnon alemmat asteet, mutta epäonnistui kolme kertaa ylemmän "jinshi"-asteen kokeessa. Epäonnistumisen takia mahdollisuudet saada valtiontehtäviä olivat pienet, joten hän omistautui maantieteellisille tutkimuksille ja maatalouskokeiluille. Zuon maatalouskokeiluihin kuuluivat esimerkiksi eri tee-, riisi- ja bambulajikkeiden istutukset. Hänen taitonsa ikonoklasmin saralla tekivät ajan myötä vaikutuksen paikallisiin oppineisiin ja virkamiehiin, joista hän tutustui esimerkiksi Hu Linyiin ja Lin Zexuun.


title: Zuo Zongtang

text: Zuo auttoi vuonna 1850 puhjenneen taiping-kapinan aikana paikallisten vastarintajoukkojen järjestämisessä ja päätyi näin sotilaskomentajaksi. Vuonna 1860 Zuo kokosi Hunanista 5 000 miehen vapaaehtoisjoukon, jonka avulla hän ajoi kapinalliset Jiangxin maakunnasta Zhejiangiin, ja sai joulukuussa 1860 nimityksen kaikkien Zhejiangin alueen keisarillisten joukkojen komentajaksi. Hänestä tuli 1862 Zhejiangin kuvernööri ja seuraavana vuonna Zhejiangin ja Fujianin yhteinen kenraalikuvernööri. Hän oli nyt yksi Kiinan vaikutusvaltaisimmista henkilöistä.


title: Zuo Zongtang

text:
Vuonna 1867 Zuo nimitettiin Shaanxin ja Gansun kenraalikuvernööriksi tehtävänään kukistaa alueella vuosia riehunut muslimikapina. Ennen tehtävään ryhtymistä hän kuitenkin auttoi pohjoisessa Zeng Guofania ja Li Hongzhangia Nian-kapinan kukistamisessa, joka vietiin päätökseen vuonna 1868. Sen jälkeen Zuo jatkoi Luoteis-Kiinaan taistellakseen muslimikapinallisia vastaan. Hän toimi seuraavat 12 vuotta Shaanxin, Gansun ja Itä-Turkestanin alueella eri muslimiryhmiä vastaan. Zuo taltutti vähitellen Shaanxin ja Gansun kapinaliikehdinnän kehittämällä alueen verotusta, maanviljelyä ja paikallista tuotantoa. Kapinalliset dungaanikansan edustajat pakenivat Kirgisiaan ja Kazakstaniin.
Seuraavaksi Zuo suuntasi huomionsa kauemmas ja otti tavoitteekseen valloittaa takaisin Kiinalle Itä-Turkestanin ja Etelä-Džungarian alueet Keski-Aasiassa (nykyisen Xinjiangin alueella), jotka olivat myös päätyneet kapinallisten ja separatististen muslimiryhmien haltuun. Lisäksi Venäjä oli vuonna 1871 miehittänyt Ilin alueen, jonka se lupasi palauttaa Kiinalle, kun Kiina saisi lähimaakunnat takaisin kontrolliinsa. Varovainen Li Hongzhang vastusti sotaan lähtemistä, mutta Zuo sai vakuutettua Kiinan hovin Venäjän uhasta. Vuonna 1875 hänet nimitettiin ylipäälliköksi sotaretkeen kapinallista Yakub Begia vastaan, joka oli saanut haltuunsa koko Tarimin altaan. Zuo kukisti vuonna 1877 Begin lyhytikäiseksi jääneen Kašgarian kuningaskunnan ja valloitti alueet takaisin. Kun Venäjä ei suostunut lupauksensa mukaisesti palauttamaan Ilin aluetta Kiinalle, käytiin siitä vuoden 1879 epäonnistuneen rajasopimuksen jälkeen uusi rajasota. Zuon armeijan läsnäolo alueella pakotti Venäjän taipumaan neuvotteluissa, ja vuoden 1881 Pietarin rauhansopimuksessa Venäjä palautti Ilin Kiinalle. Pitkälti Zuon ponnistelujen seurauksena Xinjiang liitettiin lopulta maakuntana Kiinaan vuonna 1884.


title: Zuo Zongtang

text: Keski-Aasian sotaretkensä jälkeen Zuo oli jo vanha ja sairas mies, mutta häntä ei päästetty eläkkeelle, vaan hänet nimitettiin Nanjingin kenraalikuvernööriksi. Vuonna 1884 hänestä tehtiin kaikkien keisarikunnan joukkojen ylipäällikkö, kun sota Ranskaa vastaan puhkesi Annamissa. Toisin kuin Li Hongzhang, Zuo uskoi sodan olevan paras keino maiden välisen kiistan ratkaisemiseen. Hän johti sotaoperaatioita Fuzhousta käsin samalla kun Li neuvotteli rauhasta ranskalaisten kanssa. Rauhansopimus syntyi kesäkuussa 1885. Zuo kuoli kolme kuukautta myöhemmin.


title: Zuo Zongtang

text: Sotaretkien johtamisen ohella Zuo pyrki nykyaikaistamaan Kiinaa. 1850-luvulta eteenpäin hän hankki länsimaisia aseita ja suunnitteli niiden valmistuksen aloittamista Kiinassa. Käytettyään höyrylaivoja taiping-kapinan kukistamisen aikana hän perusti telakan Fuzhouhun ja palkkasi ranskalaisia neuvonantajia opettamaan kiinalaisia opiskelijoita sotataidoissa ja teollisuusteknologiassa. Höyrylaivat eivät suunnitelmien mukaan vahvistaisi vain Kiinan laivastoa, vaan ne myös auttaisivat kiinalaisia kauppiaita kilpailemaan ulkomaisten kauppiaiden kanssa. Vuosien 1869 ja 1874 välillä Fuzhoussa rakennettiin 15 suurikokoista laivaa. Sisämaan Lanzhoussa Zuo perusti saksalaisten neuvonantajien opastuksella koneita hyödyntäneen kutomon. Kutomo ei säilynyt, mutta se oli silti tärkeä pioneerihanke Kiinassa.


title: Zuo Zongtang

text: Zuo jätti jälkipolville ristiriitaisen maineen. Elämänsä aikana hän tuki hanakasti Qing-dynastian mantšuhallitsijoita, joita han-kiinalaiset virkamiehet usein vastustivat. Sittemmin osa kansallismielisistä tuomitsi Zuon uskollisuuden ”barbaareina” pidetyille mantšuille, mutta samalla he arvostivat Zuon johdolla toteutettua Kiinan laajentamista. Kommunistihistorioitsijat tuomitsivat puolestaan vallankumouksellisen taiping-kapinan lyömisen, mutta kansallismielisten tapaan hekin pitivät Kiinan laajentumista hyvänä asiana. Nykyisin Zuota pidetään kiinalaisessa historiankirjoituksessa patrioottina, mutta maan muslimiväestö muistaa edelleen hänen joukkojensa toteuttamat verilöylyt Kiinan luoteisosissa.


title: Paul Cambon

text: Pierre Paul Cambon (20. tammikuuta 1843 Pariisi – 29. toukokuuta 1924 Pariisi) oli ranskalainen diplomaatti, joka toimi vuosina 1898–1920 Ranskan suurlähettiläänä Isossa-Britanniassa. Hänellä oli keskeinen rooli Ranskan ja Ison-Britannian välillä vuonna 1904 solmitun entente cordiale -sopimuksen synnyssä.


title: Paul Cambon

text: Cambon valmistui asianajajaksi vuonna 1870 ja nuorena tasavaltalaisena hänestä tuli saman vuoden marraskuussa Pariisin pormestariksi nimitetyn Jules Ferryn sihteeri. Hänestä tuli huhtikuussa 1871 Bouches-du-Rhônen departementin prefektuurin pääsihteeri ja seuraavaana vuonna Auben departementin prefekti. Seuraavan kymmenen vuoden aikana Cambon toimi prefektinä eri departementeissa, kunnes Ferry järjesti hänet helmikuussa 1882 Ranskan residentiksi Tunisiaan. Cambon auttoi muuttamaan Tunisian Ranskan protektoraatiksi. Hän ei kuitenkaan tullut toimeen Ranskan miehitysjoukkoja Tunisiassa komentaneen kenraali Georges Boulangerin kanssa, ja tultuaan vuonna 1886 Ranskan sotaministeriksi Boulanger erotti hänet. Cambon siirtyi vielä samana vuonna Ranskan suurlähettilääksi Madridiin ja 1891 Konstantinopoliin. Hän epäonnistui yrityksessään saada neuvottelemalla Iso-Britannia vetämään joukkonsa pois Egyptistä.


title: Paul Cambon

text: Cambon nimitettiin suurlähettilääksi Lontooseen elokuussa 1898, keskellä Ranskan ja Ison-Britannian suhteita hiertänyttä Fashodan kriisiä. Seuraavina vuosina hän pyrki lämmittelemään maiden välejä. Ranskan ja Ison-Britannian kiistat sovittanut entente cordiale -sopimus, joka allekirjoitettiin 8. huhtikuuta 1904, oli hänen uransa merkittävin saavutus. Sopimus toi Ranskalle brittien tuen ja siten vahvisti huomattavasti Ranskan asemaa ensimmäisessä ja toisessa Marokon kriisissä vuosina 1905–1906 ja 1911, joissa Saksa yritti haastaa Ranskan aseman Marokossa. Sopimus myös raivasi tietä Ranskan ja Ison-Britannian liitolle ensimmäisessä maailmansodassa. Sotaa edeltäneinä vuosina Cambon kehitti hyvän yhteistyösuhteen varsinkin Ison-Britannian ulkoministeri Edward Greyn kanssa, ja maiden ulkopolitiikka läheni huomattavasti toisiaan. Heinäkuun kriisin aikana 1914 Cambon pyrki varmistamaan Ison-Britannian tuen Ranskalle sodan puhjetessa. Myös maailmansodan aikana hänellä oli keskeinen rooli brittien ja ranskalaisten yhteistyössä.


title: Paul Cambon

text: Pariisin rauhankonferenssissa vuonna 1920 Cambon osallistui komiteaan, joka valmisteli Turkin kanssa tehtävää rauhansopimusta. Hän erosi suurlähettilään tehtävistään joulukuussa samana vuonna ja toimi sen jälkeen Académie des sciences morales et politiques -akatemian jäsenenä.


title: Paul Cambon

text: Paul Cambonin veli oli diplomaatti Jules Cambon.


title: Kolme ässää

text: Kolme ässää on suomalainen lapsille tarkoitettu animaatiosarja. Se kertoo kahden lapsen ja koiran, Sallan, Saken ja Saastamoisen, muodostamasta salapoliisikolmikosta, joka ratkoo omassa lähiympäristössään tapahtuvia mysteerejä. Sarjan on käsikirjoittanut myös Sirkuspelle Hermannin luojana tunnettu kirjailija Simo Ojanen ja piirtänyt animaattori Mikko Kunnas. Kertojana toimii näyttelijä Tapio Hämäläinen.


title: Kolme ässää

text: "Kolme ässää" -sarjan ensimmäiset jaksot esitettiin TV2:n Pikku Kakkosessa vuonna 1994. Vuosina 1994–1998 valmistui yhteensä 33 viiden minuutin pituista jaksoa, jotka on myöhemmin julkaistu myös DVD-muodossa "Pikku Kakkosen parhaat" ja "Pikku Kakkosen suosikit" -nimisissä sarjoissa. Varsinaisten jaksojen lisäksi DVD:t sisältävät tietoiskuja muun muassa heijastimen ja pelastusliivien käytöstä. Kolmen ässän seikkailuja on myyty myös ulkomaille.


title: Kolme ässää

text: Vuonna 2001 ilmestyi Simo Ojasen lastenkirja "3 ässää ja karkulainen", jonka kuvitus on animaatiosarjan tavoin Mikko Kunnaksen tekemä.


title: Andrejs Rastorgujevs

text: Andrejs Rastorgujevs (s. 27. toukokuuta 1988 Alūksne) on latvialainen ampumahiihtäjä.


title: Andrejs Rastorgujevs

text: Rastorgujevsin maailmancupin debyytti joulukuussa 2009 Östersundissa oli varsin epäonninen. Hän tuli ensimmäisessä kilpailussaan sijalle 47. Hänet kuitenkin hylättiin, koska hän vaihtoi loppusuoralla linjaa estäen samalla toista urheilijaa. Kausi 2012-2013 oli läpimurto Rastorgujevsille. Hän sijoittui ampumahiihdon maailmancupin kokonaiskilpailussa 36. sijalle. Seuraavalla kaudella hän oli maailmancupissa kuudestoista. Rastorgujevs saavutti ensimmäisen palkintosijansa maailmancupissa oltuaan toinen Oslon yhteislähtökilpailussa maaliskuussa 2017. Tätä ennen hän oli ollut maailmancupin osakilpailussa parhaimmillaan neljä kertaa neljäs. Kaudella 2017–2018 hän sijoittui toiseksi Kontiolahden pikakilpailussa. Maailmancupin kokonaiskilpailussa hän oli kolmastoista.


title: Andrejs Rastorgujevs

text: Hän on osallistunut kolmiin talviolympialaisiin: 2010 ja 2014 ja 2018. Sotšissa 2014 hän sijoittui takaa-ajokilpailussa yhdeksänneksi ja yhteislähdössä 14:nneksi. Pyeongchangissa 2018 hän oli takaa-ajokilpailussa kahdestoista.


title: Andrejs Rastorgujevs

text: Vuonna 2014 Rastorgujevs voitti ampumahiihdon Euroopan mestaruuden miesten normaalimatkalla Nové Městossa ja oli pikakilpailussa kolmas. Vuoden 2017 EM-kilpailuissa hän sai takaa-ajossa pronssia. Hän voitti pikakilpailun Euroopan mestaruuden Ridnaunissa 2018. Hän on voittanut rulla-ampumahiihdon nuorten takaa-ajon maailmanmestaruuden 2006 sekä saanut aikuisten sarjssa MM-pronssia pikakilpailussa ja takaa-ajossa 2010.


title: Ludwig Windthorst

text: Ludwig Windthorst (17. tammikuuta 1812 Kaldenhof, lähellä Osnabrückiä, Hannover – 14. maaliskuuta 1891 Berliini) oli saksalainen katolinen poliitikko. Hän oli yksi Saksan keskustapuolueen ("Zentrum") perustajista ja johtajista, ja hän pyrki yhdistämään Saksan roomalaiskatolisen väestön poliittisesti ajaakseen heidän uskonnollisia intressejään. Windthorst oli kansleri Otto von Bismarckin johtava vastustaja 1870-luvun niin sanotun kulttuuritaistelun eli "kulturkampfin" aikana.


title: Ludwig Windthorst

text: Windthorst toimi vuodesta 1836 asianajajana Osnabrückissä. Hänet valittiin vuonna 1849 edustajaksi Hannoverin kuningaskunnan maapäivien alempaan kamariin ja kaksi vuotta myöhemmin sen puhemieheksi. Hän toimi myös Hannoverin oikeusministerinä vuosina 1851–1853 sekä 1862–1865. Kun Hannover vuonna 1866 liitettiin Preussiin, Windthorstille aukeni laajempi toimintakenttä ja hänet valittiin edustajaksi Preussin maapäivien edustajainhuoneeseen sekä Pohjois-Saksan liiton valtiopäiville Lingen-Meppenin edustajana. Saksan yhdistyttyä vuonna 1871 hän jatkoi Saksan valtiopäivien edustajana. Windthorst kuului aluksi Hannoverin hallitsijasukua tukeneisiin niin sanottuihin welfiläisiin, mutta sittemmin hänen poliittisen toimintansa johtoaatteeksi kohosi jyrkkä katolisuus. Kun Bismarckin politiikka näytti kääntyvän katolisten etuja vastaan, joukko katolisia poliitikkoja perusti vuonna 1869 Keskustapuolueen. Windthorst oli yksi puolueen perustajajäsenistä. Hänestä tuli puolueen johtaja Hermann von Mallinckrodtin kuoltua vuonna 1874, ja hän säilytti tämän aseman omaan kuolemaansa saakka.


title: Ludwig Windthorst

text: "Kulturkampfina" tunnettu poliittinen taistelu käynnistyi 1870-luvulla, kun Bismarck yritti vähentää roomalais-katolisen kirkon valtaa Saksassa. Koska Keskustapuolue oli saavuttanut vahvan aseman valtiopäivillä ja Windthorst tunnettiin lahjakkaana puhujana, hänestä ja Bismarckista tuli poliittisella areenalla toistensa päävastustajia ja samalla henkilökohtaisia vihamiehiä. Windthorstin on sanottu olleen tuolloin Bismarckin vaarallisin vastustaja. Vähitellen Bismarck kuitenkin pehmensi linjaansa ja lähti tavoittelemaan sovintoa katolisten kanssa. Tilannetta helpotti paavi Pius IX:n kuolema vuonna 1878, ja sen jälkeen Bismarck ja Windthorst sopivat useita poliittisia lehmänkauppoja. Koska Bismarck tarvitsi Keskustapuolueen ääniä saadakseen lakiesityksilleen enemmistön valtiopäivillä, hän suostui vuoteen 1890 mennessä peruuttamaan pääosan kulttuuritaistelun aikana säädättämistään laeista. Hän ei kuitenkaan onnistunut yrityksessään ohittaa Windthorst päätöksenteossa neuvottelemalla suoraan uuden paavin Leo XIII:n kanssa. Bismarck kuitenkin siirsi joidenkin kiistanalaisten kompromissien käsittelyn Preussin ylähuoneeseen, jossa katolisten johtajana toimi piispa Georg von Kopp.


title: Herbert von Bismarck

text: Nikolaus Heinrich Ferdinand Herbert von Bismarck (28. joulukuuta 1849 Berliini – 18. syyskuuta 1904 Friedrichsruh) oli saksalainen diplomaatti ja poliitikko, joka toimi vuosina 1886–1890 Saksan ulkoministerinä. Hän oli valtakunnankansleri Otto von Bismarckin poika.


title: Herbert von Bismarck

text: Herbert von Bismarck opiskeli Berliinissä ja Bonnissa, ja kohosi Preussin armeijan upseeriksi Ranskan–Saksan sodan aikana, jossa hän myös haavoittui Mars-la-Tourin taistelussa. Vuonna 1873 hän siirtyi diplomaatiuralle. Hän avusti usein henkilökohtaisesti kanslerina toiminutta isäänsä ja toimi joitain vuosia tämän yksityissihteerinä. Bismarck työskenteli ensin Saksan lähetystöissä Bernissä ja Wienissä, toimi 1882–1884 lähetystöneuvoksena Lontoossa ja 1884 Pietarissa sekä 1884–1885 lähettiläänä Haagissa. Sen jälkeen hänet nimitettiin ulkoministeriön alivaltiosihteeriksi ja 1886 valtiosihteeriksi eli ulkoministeriksi. Vuonna 1888 hänestä tuli myös Preussin valtionministeri. Kun Otto von Bismarck vuonna 1890 joutui eroamaan kanslerin tehtävistä, myös Herbert joutui jättämään hallituksen. Hän oli Saksan valtiopäivillä konservatiivien edustajana vuosina 1881–1886 ja uudelleen vuodesta 1893 kuolemaansa asti, mutta ei onnistunut luomaan siellä näyttävää poliittista uraa. Isänsä kuoltua hän peri tämän ruhtinaan arvon.


title: Pöllökkäät

text: Pöllökkäät ("Caligo") on lajimäärältään pieni keski- ja eteläamerikkalainen päiväperhossuku. Siihen kuuluvat perhoset ovat tyypillisesti varsin kookkaita ja siipien alapinnalla on näyttäviä silmätäpliä. Muutamat lajit ovat toukkina banaaniviljelmien merkittäviä tuholaisia.


title: Pöllökkäät

text: Monet pöllökkäät lukeutuvat kookkaimpiin päiväperhosiin ja suvussa perhosen siipiväli vaihtelee 65–200 mm. Aikuiset perhoset lentävät yleensä vain lyhyitä matkoja hitaasti lähellä maanpintaa ja erityisesti koiraat tulevat imemään nesteitä maahan pudonneista mätänevistä hedelmistä. Levätessään perhoset ovat pää ylöspäin ja luottavat paitsi siipien alapintojen harmaan- ja ruskeankirjavaan suojaväriin, myös takasiipien alapinnoilla näkyviin suuriin silmätäpliin, jotka ilmeisesti pelottavat saalistajia, joskaan ei ole tiedossa mitä ne tarkalleenottaen jäljittelevät.


title: Pöllökkäät

text: Vaikka perhosilla on takaruumiissaan tuoksua tuottavat rauhaset, ilmeisesti pöllökkäiden pariutuminen vaatii visuaalista kosiskelua. Naaraan täytyy ilmeisesti myös paritella useita kertoja saadakseen kaikki tuottamansa munat hedelmöitettyä. Munat naaras munii pieniksi ryhmiksi ravintokasvin lehtien alapinnoille. Toukat ovat hämärä- ja yöaktiivisia ja suojautuvat saalistajilta kemiallisten pelotteiden avulla. Toukat elävät pieninä vaeltelevina ryhminä, joiden yksilömäärä pienenee toukkien kasvaessa. Ravintokasveja ovat ainakin banaanikasvit (Musaceae), marantakasvit (Maranthaceae) sekä helikoniakasvit (Heliconiaceae). Erityisesti paahdepöllökäs ("Caligo memnon") on Keski-Amerikassa huomattava banaaniviljelmien tuholainen syöden banaanikasvit jopa kokonaan lehdettömiksi. Toukat vaivaavat harvoin palmukasveja, mutta öljypalmuviljelmillä on todettu yksittäisen toukan syövän jopa 1500 cm lehteä.


title: Pöllökkäät

text: Monien muiden perhoslajien tapaan koiraat valtaavat maastosta reviirin, jonka rajoja ne aktiivisesti partioivat, kuitenkin ilmeisesti vain hyvin lyhyen aikaa vuorokaudesta. Päiväperhosille epätyypilliseen tapaan pöllökkäät ovat aktiivisia aamu- ja iltahämärässä aamulennon päättyessä viimeistään ennen auringonnousua. Hämäräaktiivinen käyttäytyminen tuo niitä joskus yöperhosten tapaan kirkkaiden valojen luokse. Erikoisen käyttäytymisen taustalla saattaa olla se seikka, että pöllökkäät monista muista päiväperhosista poiketen kelpaavat linnuille saaliiksi.


title: Pöllökkäät

text: Sukuun kuuluu 18 lajia


Vuoden 2014 talviparalympialaisten mitalitaulukko. Maiden järjestys on ensin kultamitalien määrän mukaan, sitten hopea- ja lopuksi pronssimitalien määrän mukaan. Jos tuon jälkeen maiden mitalimäärä on sama, maat ovat jaetulla sijalla aakkosjärjestyksessä. Tätä järjestämistapaa käyttävät Kansainvälinen olympiakomitea ja IAAF.


title: Cerium(IV)oksidi

text: Cerium(IV)oksidi eli ceriumdioksidi (CeO) on cerium- ja oksidi-ionien muodostama epäorgaaninen ioniyhdiste. Yhdistettä käytetään muun muassa eräiden lasilaatujen valmistamiseen ja katalyyttinä. Cerium muodostaa myös toisen oksidin cerium(III)oksidin.


title: Cerium(IV)oksidi

text: Huoneenlämpötilassa cerium(IV)oksidi on valkoista tai hieman kellertävää kiteistä ainetta. Cerium(IV)oksidin kiderakenne muistuttaa kalsiumfluoridin rakennetta. Yhdiste on käytännöllisesti katsoen veteen liukenematon, mutta liukenee happoihin. Happoihin liukenemista parantaa pelkistimen läsnäolo. Happo-emäsluonteeltaan cerium(IV)oksidi on amfoteerinen aine ja reagoi sulien alkalimetallihydroksidien, kuten natriumhydroksidin kanssa muodostaen ceraattisuoloja.


title: Cerium(IV)oksidi

text: Cerium(IV)oksidia valmistetaan joko hapettamalla metallista ceriumia ilman hapen avulla tai kuumentamalla muita ceriumyhdisteitä kuten ceriumkarbonaattia, ceriumnitraattia tai ceriumoksalaattia.


title: Cerium(IV)oksidi

text: Tärkein cerium(IV)oksidin käyttö on muun muassa lasisten peilien ja optisen lasin kiillotus. Yhdistettä voidaan käyttää myös lasin värin poistoon ja opalilasin valmistuksessa. Muita cerium(IV)oksidin käyttökohteita ovat katalyyttinä toimiminen hapetusreaktioissa kuten typpihapon ja ammoniakin valmistuksessa sekä itsestäänpuhdistuvissa uuneissa.


title: Huang Xing

text: Huang Xing (Wade-Giles: Huang Hsing; 25. lokakuuta 1874 Changsha – 31. lokakuuta 1916 Shanghai) oli kiinalainen vallankumouksellinen, joka oli Sun Yat-senin ohella yksi Xinhai-vallankumouksen johtajista ja Kiinan tasavallan perustajista.


title: Huang Xing

text: Ollessaan vielä opiskelija Huang johti vallankumouksellista ryhmää, joka järjesti vuonna 1900 Hunanissa epäonnistuneen kapinan salaseurojen avulla. Hän perusti sittemmin Huaxinghui (”Kiinan uudelleensyntymisen seura”) -nimisen vallankumousjärjestön, jonka tavoitteena oli Qing-dynastian syökseminen vallasta. Useiden epäonnistuneiden vallankumousyritysten jälkeen Huang joutui pakenemaan Japaniin. Vuonna 1905 Sun Yat-sen kokosi Kiinan vallankumoukselliset ryhmät yhteen Tongmenghui-nimiseen järjestöön. Sunista tuli järjestön puheenjohtaja ja Huangista hänen oikea kätensä. Järjestö kuitenkin menetti pian merkityksensä kokoavana voimana, sillä sen sisällä oli liikaa monenlaisia suuntauksia. Sen nimissä järjestettiin vuosina 1906–1911 Etelä-Kiinassa kahdeksan kapinaa, jotka kaikki kukistettiin. Vuonna 1911 Huang kannattajineen yritti yhdessä heitä tukeneiden sotilaiden kanssa vallata Kantonin kaupungin Etelä-Kiinassa. Kantonin kansannousu epäonnistui koska siihen osallistuneiden lukuisten ryhmien yhteistyö petti, mutta yritys on saavuttanut juhlitun aseman Kiinan vallankumoushistoriassa.


title: Huang Xing

text: Vallankumous Kiinassa sai lopulta alkunsa Wuchangissa Keski-Kiinassa 10. lokakuuta 1911 puhjenneesta sotilaskapinasta, joka levisi eri puolille maata. Koska Sun Yat-sen oli tuolloin Euroopassa, Huang kiirehti ottamaan vallankumouksen johdon käsiinsä. Tukijoineen hän onnistui pidättelemään keisarillisen armeijan joukkoja kolmen viikon ajan Hanyangissa, mikä antoi vallankumousjoukoille ratkaisevasti aikaa järjestäytymiseen. Joulukuun alussa vallankumoukselliset valtasivat Nanjingin ja perustivat sinne pääkaupunkinsa. Nanjingissa toiminut vallankumouksellinen väliaikaishallitus tarjosi Huangille 14. joulukuuta ylipäällikön asemaa, mutta hän kieltäytyi. Kun Sun Yat-sen kaksi viikkoa myöhemmin palasi Kiinaan, hänet valittiin väliaikaiseksi presidentiksi, mutta hän luovutti maaliskuussa 1912 tehtävänsä entiselle keisarillisen armeijan komentajalle Yuan Shikaille, joka siirtyi näin vallankumouksen puolelle. Huangille tarjottiin nyt pääministerin paikkaa ja kenraalin arvoa tasavallan armeijassa, mutta hän kieltäytyi jälleen. Sen sijaan hän hajotti joukkonsa ja ryhtyi organisoimaan Tongmenghuin pohjalta poliittista puoluetta. Yuan Shikain hankittua itsevaltaisen aseman Sun ja Huang yrittivät vuonna 1913 nostattaa niin sanotun Kiinan toisen vallankumouksen häntä vastaan, mutta Yuan murskasi yrityksen. Huang joutui jälleen pakenemaan Japaniin. Hän palasi Kiinaan Yuanin kuoleman jälkeen heinäkuussa 1916, mutta kuoli pian sairauteen.


title: Margaretengürtelin metroasema

text: Margaretengürtelin metroasema on Wienin metron linjan 4 asema Margaretenin kaupunginosassa Wienissä. Nykyinen metroasema on avattu vuonna 1980, mutta paikalla on sijainnut rautatieasema jo vuodesta 1899. Asema on saanut nimensä Margaretenin kaupunginosasta ja läheisestä Gürtel-kehätiestä.


title: Blink (kappale)

text: Blink on saksalaisyhtye Cascadan kappale. Se julkaistiin singlenä 28. maaliskuuta 2014. Sen odotetaan olevan osa yhtyeen tulevaa viidettä studioalbumia.


title: Blink (kappale)

text: Saksalainen DJ/tuottaja "CJ Stone" paljasti 12. joulukuuta 2013, että hän on työstämässä Cascadan uusimmalle julkaisulle. Hän jakoi faneilleen tiedon siitä että single on nimeltään "Blink" ja se tullaan julkaisemaan alkuvuonna 2014. Kappaleen oli alun perin nauhoittanut ja julkaissut pop-yhtye U.V.U.K. vuonna 2012. Single ei kuitenkaan menestynyt kaupallisesti, joten se annettiin Cascadalle julkaistavaksi.


title: Blink (kappale)

text: Natalie julkaisi 10. tammikuuta 2014 omalla Facebook-seinällä tiedotteen, jossa hän sanoi olevansa kiireisenä suunnittelemassa musiikkivideota uudelle singlelleen. 15. tammikuuta 2014 hän ilmoitti, että he ovat valmiita videon kuvaamiseen.


title: Blink (kappale)

text: German digital downloadAustralian digital download


title: Kettenbrückengassen metroasema

text: Kettenbrückengassen metroasema on Wienin metron linjan 4 asema Margaretenin kaupunginosassa Wienissä. Nykyinen metroasema on avattu vuonna 1980, mutta paikalla on sijainnut rautatieasema jo vuodesta 1899. Asemalta on lyhyt matka Naschmarktin torialueelle.


title: Mirke Hämäläinen

text: Mirke Tuovi Marketta Hämäläinen (s. 23. toukokuuta 1984 Säkylä) on suomalainen kilpakävelijä. Hän edustaa Turun Weikkoja ja hänen valmentajanaan toimii Sirpa Hämäläinen. Kalevan kisoista Hämäläinen on saavuttanut kaksi pronssia 10 kilometrin kävelyssä, vuosina 2003 ja 2004. Ulkoradoilta hän on lisäksi voittanut kultaa ja hopeaa 3 × 3 000 metrin kävelyviestissä. Sisäratojen SM-kilpailuista hänellä on saavutuksenaan hopea 3 000 metrin kävelyssä vuodelta 2003.


title: Kaarnasiivet

text: Kaarnasiivet ("Brassolis") on pieni, vain neljä lajia käsittävä päiväperhossuku. Sen lajeja tavataan Keski- ja Etelä-Amerikassa. Muutamat lajit ovat tuhohyönteisiä.


title: Kaarnasiivet

text: Suvun perhoset ovat kookkaita siipivälin ollessa noin 60–100 mm. Siipien yläpinnat ovat ruskeat ja niissä on leveä, kellanoranssi poikkijuovakuvio. Siipien alapinnoilla on kookkaat silmätäplät. Aikuiset perhoset lentävät päiväperhosille epätyypilliseen tapaan hämärän aikaan. Ne ovat lyhytikäisiä ja ne elävät korkeintaan pari viikkoa. Aikuisen perhosen imukärsä on surkastunut eikä se nauti ravintoa.


title: Kaarnasiivet

text: Kaarnasiipien toukat elävät pääasiassa palmuilla ja saattavat syödä ne kokonaan lehdettömiksi. Naaras munii munat ryhmiin, joissa on muutamasta munasta jopa yli 200 munaan, yleensä ravintokasvin lehtien alapinnoille, harvemmin versoille tai hedelmystöihin. Munat kuoriutuvat noin 20–25 vuorokauden kuluttua. Toukkavaihe kestää noin 150 vuorokautta. Toukat ovat aktiivisia öisin ja elintavoiltaan vaeltelevia. Päivisin ne piilottelevat yksitellen tai ryhmissä silkkirihmalla yhteenkiedottujen palmunlehdyköiden välissä. Täysikasvuiset toukat jättävät ravintokasvin ja saattavat liikkua pitkiäkin matkoja etsiessään koteloitumispaikkaa. Kotelovaihe kestää pari viikkoa.


title: Kaarnasiivet

text: Kehräkaarnasiipi ("Brassolis sophorae") ja liekkikaarnasiipi ("Brassolis astyra") ovat taloudellisesti merkittäviä tuholaisia niiden syödessä kookospalmun ("Cocos nucifera") lehtiä. Yksittäinen toukka syö 500–600 cm lehteä ja kaarnasiipien toukat syövat usein jopa puolet palmun lehdistä.


title: Kaarnasiivet

text: Sukuun kuuluu neljä lajia, joskin kehräkaarnasiipi saattaa tosiasiassa olla useamman lajin muodostama kompleksi.


title: Glitter & Gold

text: Glitter & Gold on englantilaisen laulaja-lauluntekijä Rebecca Fergusonin kolmas single hänen ensimmäiseltä studioalbumiltaan "Heaven". Single julkaistiin 29. huhtikuuta 2012, ja julkaisijana toimi Syco Music ja RCA Records. Kappaleen teki Ferguson itse yhdessä Alex Smithin ja Paul Berryn kanssa. Kappaleen musiikkivideo julkaistiin 13. huhtikuuta 2012. "Glitter & Gold" menestyi parhaiten Italiassa, jossa se ylsi singelistalla sijalle 27 ja sai kultalevyn.


title: Glitter & Gold

text: Kappaleen nimi tuo mieleen varakkuuden ja kalliit korut, mutta kappale kertoo itse asiassa ystävyydestä ja siitä, miten rahalla ei voi ostaa sielua. Single sai kriitikoilta positiivisia arvioita. Digital Spy antoi sille neljä tähteä viidestä verraten kappaletta Adelen tuotantoon. The Guardian kuvaili kappaletta ihastuttavaksi. The Telegraph kirjoitti kappaleen olevan "vaikuttavaa R&B:tä".


title: Jooa

text: Jooa on suomalainen miehen etunimi. Nimi on todennäköisesti syntynyt muunnelmana Raamatussa esiintyvästä nimestä Joas (vuoden 1938 raamatunsuomennoksessa Jooas), joka oli Vanhan testamentin mukaan sekä yhden Juudan että yhden Israelin muinaisen kuninkaan nimenä.


title: Jooa

text: Suomessa nimi Jooa tuli käyttöön vasta 1900-luvun loppupuolella ja on yleistynyt vasta 2000-luvulta. Vuoden 1980 alusta maaliskuuhun 2014 mennessä nimi on annettu noin 830 henkilölle.. Vuodesta 2015 lähtien Jooan nimipäivä on 20. maaliskuuta.


title: Hersjana Matmuja

text: Hersjana ”Hersi” Matmuja (s. 1. helmikuuta 1990) on albanialainen laulaja, joka voitti Festivali i Këngës -laulukilpailun joulukuussa 2013 kappaleellaan ”Zemërimi i një nate” ja pääsi näin edustamaan Albaniaa vuoden 2014 Eurovision laulukilpailussa. Kansainvälistä kilpailua varten kappale käännettiin englanniksi nimelle ”One Night’s Anger”. Matmuja esiintyi ensimmäisessä semifinaalissa, mutta ei selviytynyt finaaliin.


title: Gestilrenin taistelu

text: Gestilrenin taistelu käytiin vuonna 1210 Eerik Knuutinpojan ja Sverker nuoremman joukkojen välillä. Sverker nuorempi kaatui taistelussa, kuten myös Birger-jaarlin isä Magnus Minnisköld ja Bjälbo-sukuinen Folke Birgerinpoika. Taistelu oli ensimmäinen tapahtuma, jossa folkungat olivat mukana. Taistelussa Sverkerin suku kärsi lopullisen tappionsa kamppailussa vallasta Ruotsissa. Taistelun tapahtumapaikasta ei ole varmuutta, vaan useita eri vaihtoehtoja on esitetty.


title: Hossa (Kittilä)

text: Hossa on kylä Kittilän kunnassa. Kylä sijaitsee Levin ympärystiellä noin kahden kilometrin päässä Sirkan koululta, Ounasjoen länsipuolella.


title: Kirjanselkämaa

text: Kirjanselkämaa on kylä Kittilän kunnassa Ounasjoen varrella. Kylä sijaitsee Könkään ja Tepaston kylien puolivälissä. Kylä on saanut nimensä maastonsa muodosta, se on kuin avattu kirja, kirjan selkä. Kylässä sijaitsee Hotelli Korpimarja, johon kuluu ravintola. Kirjanselkämaan kyläyhdistys on perustettu vuonna 2011.


title: V. I. Lenin 1870–1970

text: V. I. Lenin 1870–1970 on vuonna 1970 V. I. Leninin syntymän 100-vuotisjuhlan kunniaksi ilmestynyt albumi, joka sisältää musiikin lisäksi myös puhetta.


title: V. I. Lenin 1870–1970

text: Love Recordsin, Kansankulttuurin ja Kansan Sivistystyön Liiton yhdessä julkaisemalla levyllä esiintyvät muun muassa Koiton Laulu, Arja Saijonmaa, Reijo Frank, Sinikka Sokka ja Kaj Chydenius. Albumin kansitekstin on kirjoittanut Atte Blom.


title: V. I. Lenin 1870–1970

text:
A-puoli
B-puoli


title: Henry Peyron

text: Henry Georg Rudolf Peyron (s.14. kesäkuuta 1883 Tukholma, k. 18. helmikuuta 1972), oli ruotsalainen upseeri ja urheilija.


title: Henry Peyron

text: Henry Peyron valmistui upseeriksi 1903 jag astui palvelukseen aliluutnanttina Livregementets dragonerissa (K 2). Vuonna 1906 hänet ylennettiin luutnantiksi ja 1917 ratsumestariksi (ryttmästare). Vuonna 1917 hänet siirrettiin yleisesikuntaan ja ylennettiin kapteeniksi. Vuonna 1918 hän liittyi Gustaf Mannerheimin esikuntaan Suomen sisällissodan ajaksi. Tämän jälkeen hänen sotilaallinen uransa jatkui Ruotsissa, mm. hän toimi attashena Roomassa ja Berlinissä.


title: Henry Peyron

text: Peyron oli myös urheilija ja osallistui olympialaisiin kisoihin vuosina 1908 ja 1912. Hän kirjoitti myös monenlaisia kirjoja sotaaiheesta.


title: Bill Engvall Show

text: Bill Engvall Show "(The Bill Engvall Show)" on yhdysvaltalainen tilannekomediasarja, jonka on luonut Bill Engvall ja Michael Leeson. "Bill Engvall Show" alkoi TBS-kanavalla 17. heinäkuutakuuta 2007 ja päättyi 5. syyskuuta 2009. Suomessa MTV3 aloitti sarjan esittämisen 3. syyskuuta 2010.


title: Bert I. Gordon

text: Bert I. Gordon on yhdysvaltalainen elokuvaohjaaja. Hän on toiminut alalla vuodesta 1955. Hänet tunnetaan parhaiten scifi-elokuvista.


title: Bert I. Gordon

text: Hänen tyttärensä, Susan, näytteli joitakin hänen elokuvia.


title: Luettelo Suomen avaruustoiminnasta

text:
Tämä sivu on luettelo avaruustoiminnan hankkeista, joihin suomalaiseksi katsottava taho on osallistunut. Hankkeet on lueteltu aakkosjärjestyksessä. Yleisemmin Suomen avaruustoiminnasta on sivulla Suomen avaruustoiminta.
Suomalaisia tahoja on osallistunut yli 60 satelliitti- tai luotainlennon toteutukseen eli Suomessa osin tai kokonaan rakennettuja laitteita, rakenneosia tai ohjelmistoja on lentänyt yli 70 avaruusaluksessa, kun otetaan huomioon, että esim. Cluster-satelliitteja rakennettiin kahdeksan. Galileo IOV-paikannussatelliitteja on neljä ja EUMETSATin sääsatelliitteja tehdään 3-5 kappaleen sarjoina. Suomen osuus yksittäisen satelliitin rakentamisesta on tyypillisesti alle 2 prosenttia sen kustannuksista.


title: Luettelo Suomen avaruustoiminnasta

text: Ensimmäinen hanke, johon suomalaiset osallistuivat, oli Neuvostoliiton Phobos-1, joka laukaistiin heinäkuussa 1988. Vuonna 2017 suomalainen avaruusteollisuus ja -tutkimus osallistui yli 20 tulevan avaruusaluksen suunnitteluun ja rakentamiseen. Ensimmäinen Suomessa rakennettu satelliitti, Aalto-1, laukaistiin kesäkuussa 2017, ennen sitä ehdittiin laukaista Aalto-2-satelliitti 18. huhtikuuta 2017. Myös muita pieniä satelliitteja kaavailtiin laukaistaviksi vuonna 2017, joka oli samalla Suomen ESA-jäsenyyden 30. vuosi. Vuonna 2017 Suomelle kirjoitettiin kansallista avaruuslakia.


title: Luettelo Suomen avaruustoiminnasta

text: Lokakuussa 2017 meneillään on lukuisia satelliitti-hankkeita, jossa suomalainen taho on hankkeen päätoimija. Näistä neljä on cubesat-luokkaa ja yksi, Iceye, alle 100 kg:n piensatelliitti. Lisäksi vuoden 2017 lopusta lähtien Suomen Akatemian rahoittama FORESAIL-huippuyksikkö kehittää useampia nanosatelliitteja.


title: Luettelo Suomen avaruustoiminnasta

text: Aalto-1-nanosatelliitin (CubeSat) suunnittelu alkoi vuoden 2010 alussa Aalto-yliopiston avaruustekniikan kurssin puitteissa noin seitsemän suomalaisen diplomi-insinöörin ja teekkarin voimin. Syksyllä 2010 hanke jatkui noin 20 opiskelijan ja jatko-opiskelijan voimin toisen avaruustekniikan kurssin puitteissa. Hankkeessa mukana olevista noin puolet oli ulkomaalaisia Space Masters -opiskelijoita, jotka muunsivat kaiken projektin dokumentaation englanninkieliseksi. Hanke sai syksyllä 2010 Aalto-yliopiston MIDE-projektirahoituksen. Lokakuussa 2016 satelliitti oli laukaisuvalmis mutta odotti laukaisua SpaceX:n Falcon 9:llä. Laukaisin vaihtui 2017 intialaiseen rakettiin, laukaisu tapahtui lopulta 23. kesäkuuta 2017.


title: Luettelo Suomen avaruustoiminnasta

text: Aalto-2 on Aalto-yliopiston toinen Cubesat, jonka piti tutkia ilmakehää osana belgialaisvetoista QB50-konstelaatiota, jossa nimensä mukaisesti on (noin) 50 satelliittia. QB50 laukaistiin Orbital ATK- yhtiön Antares -kantoraketilla ja Cygnus-kapselilla ISS:lle, josta satelliitit aikanaan varsinaisesti toimitettiin kiertoradoilleen. Konstellaatio laukaistiin 25. maaliskuuta 2017. Laukaisu tehtiin kuitenkin Atlas 5-kantoraketilla Floridasta . Satelliitti vapautettiin avaruuteen avaruusasemalta toukokuussa. Satelliitin toiminta-aika jäi teknisen vian takia lyhyeksi.


title: Luettelo Suomen avaruustoiminnasta

text: Aalto-3 on 1U-kokoinen Cubesat, jota kehitetään "open source"-hengessä Aalto-yliopiston opiskelijoiden voimin. Ohjelmistopohjainen radio on sen päähyötykuorma


title: Luettelo Suomen avaruustoiminnasta

text: Helsingin yliopiston johtama FORESAIL Center of Excellence-projekti (2018-2021-2025; 4+4 vuotta) kehittää tieteellisen tutkimuksen tarpeisiin kolme Cubesat-satelliittia. Hankkeen rahoittaa Suomen Akatemia ja osallistuvat yliopistot: Helsingin yliopisto, Turun yliopisto ja Aalto-yliopisto.


title: Luettelo Suomen avaruustoiminnasta

text: FORESAIL-1 on vuoden 2019 lopulla laukaistava Cubesat. Satelliitin kehittää Aalto-yliopisto. Sen hyötykuormat ovat elektroneja ja protoneja mittaava partikkeliteleskooppi (PATE), jonka toteuttaa Turun yliopisto, ja Ilmatieteen laitoksen kehittämä elektrostaattinen plasmajarru, joka tuo satelliitin alas kiertoradaltaan.


title: Luettelo Suomen avaruustoiminnasta

text: Iceye kehittää pieniä tutkasatelliitteja. Satelliitit ovat massaltaan hieman alle 100 kg, ja niitä on tarkoitus lähettää avaruuteen kokonainen parvi; aluksi kuusi. Iceye X1-satelliitti laukaistiin Intiasta 12. tammikuuta 2018. Iceye X2 laukaistiin Kaliforniasta 3. joulukuuta 2018.


title: Luettelo Suomen avaruustoiminnasta

text: Lappi-satelliitti on Oulun yliopistossa vuonna 2018 alkanut Cubesat-satelliitin kehityshanke. Satelliitti kuvaa revontulia avaruudesta ja samlla tutkii ionosfääriä.


title: Luettelo Suomen avaruustoiminnasta

text: Reactor Hello World on Reaktor-yhtiön ensimmäinen satelliitti., joka laukaistiin 29. marraskuuta 2018 avaruuteen Intiasta.


title: Luettelo Suomen avaruustoiminnasta

text: Hello World on Reaktor Oyn kehittämä Cubesat-satelliitti, joka piti laukaista avaruuteen jo vuonna 2016. Satelliitissa on radio, gps-laitteisto sekä kamera. Satelliitin elinikä 600 kilometrin radalla on enintään neljä vuotta.


title: Luettelo Suomen avaruustoiminnasta

text: Suomi 100 on Aalto-2 satelliittiin pohjautuva 2-yksikön Cubesat-satelliitti. Aalto-yliopisto toteutti hankkeen, joka oli osa Suomen 100-vuotisjuhlallisuuksia. Satelliitin toteutus alkoi keväällä 2015 ja Suomi 100 -satelliitti oli tarkoitus laukaista vuonna 2017. Laukaisun piti tapahtua huhtikuussa 2018 Intiasta mutta tapahtui 3. joulukuuta 2018 Falcon 9-laukaisuna Vandenbergistä, Kaliforniasta.


title: Luettelo Suomen avaruustoiminnasta

text: W-Cube on VTT:n ja Reaktor Space Lab-yrityksen ESA:n tietoliikenneohjelmassa kehittämä Cubesat-satelliitti, joka tutkii Q/V-kaistan satelliittitietoliikennettä. Sekä radiohyötykuorma että satelliitti ovat rakenteilla talvella 2019 ja satelliitti laukaistaneen vuoden 2019 lopussa.


title: Luettelo Suomen avaruustoiminnasta

text: ADM-Aeolus on ESA:n ilmakehää tutkiva kaukokartoitussatelliitti, joka piti laukaista vuonna 2016. Patria (RUAG) osallistui satelliitin rakentamiseen valmistamalla sen tuulia mittaavan Aeolus-instrumentin elektroniikkayksikön ja satelliitin tehonsäätö- ja tehonjakoyksikön. Satelliitti laukaistiin Kouroun avaruuskeskuksesta Vega-raketilla 22. elokuuta 2018.


title: Luettelo Suomen avaruustoiminnasta

text: Saksalaisten radioamatöörien rakentama kaikkien aikojen suurin radioamatöörisatelliitti AMSAT Phase3D sisälsi suomalaisten radioamatöörien rakentamaa radiotekniikkaa. Satelliitti laukaistiin 16. marraskuuta 2000 Ariane 5 -kantoraketin päähyötykuorman mukana.


title: Luettelo Suomen avaruustoiminnasta

text: Ruotsalainen 27 kg painava mikrosatelliitti Astrid 1 laukaistiin 24. tammikuuta 1995 Kosmos-3M-raketilla Plesetskistä Venäjältä. Se oli Ruotsin kolmas kansallisesti toteutettu tiedesatelliitti. Satelliitin rakensi Swedish Space Corporation, jonka toimipaikka on Solnassa Tukholman kupeessa.


title: Luettelo Suomen avaruustoiminnasta

text: Astrid 1:n pääinstrumentit ovat PIPPI-niminen ”Energetic Neutral Atom” -instrumentti, EMIL-niminen elektronispektrometri ja kaksi ultraviolettikameraa revontulien kuvaamiseksi. Ne kehitti Swedish Institute of Space Physics eli avaruusfysiikan instituutti Kiirunassa. Satelliitissa on suomalaista elektroniikkaa satelliitin plasmainstrumentissa. Sen toimitti Ilmatieteen laitos.


title: Luettelo Suomen avaruustoiminnasta

text: Satelliitin tiedelaitteiden toiminta päättyi 27. elokuuta 1995 niiden tehojärjestelmän vaurioon: kolmen instrumentin yhteistä tasajännitemuuntajaa ei saatu enää kytketyksi päälle. Syynä oli ylikuormitus.


title: Luettelo Suomen avaruustoiminnasta

text: Satelliittitehtävän kokonaiskustannus oli 1,4 miljoonaa Yhdysvaltain dollaria mukaan lukien laukaisu.


title: Luettelo Suomen avaruustoiminnasta

text: BepiColombo on ESA:n ja JAXA:n yhteinen 20. lokakuuta 2018 alkanut avaruuslento Merkuriukseen. Siihen piti tulla myös Venäjän avaruusjärjestön toteuttamat Merkurius-pinta-asemat, mutta ne karsiutuivat 2000-luvun alussa ESAn kustannusten pienentämiseksi. Missio koostuu japanilaisesta Merkuriuksen magnetosfääriä mittaavasta MMO-luotaimesta (Mercury Magnetospheric Orbiter) ja ESAn Merkuriusta kartoittavasta MPO-luotaimesta (Mercury Planetary Orbiter). ESAn toteutettavana oli myös MPO-luotaimen ja MPO-luotaimen ja MMO-luotaimen yhteisen kuljetusaluksen suunnittelu ja rakentaminen, joiden kustannukset nousivat kesään 2009 mennessä 450 miljoonasta eurosta yli 650 miljoonaan euroon. Mission laukaisu lykkääntyi vuosilla. . Mission kustannus ESAlle on yli 970 miljoonaa euroa.


title: Luettelo Suomen avaruustoiminnasta

text: Space Systems Finland toteutti luotaimen ohjelmistojen laadunvarmistustestauksen.


title: Luettelo Suomen avaruustoiminnasta

text: Helsingin yliopisto toimitti MPO-luotaimeen SIXS-avaruuslaitteen (röntgen- ja partikkeli-instrumentti) ja osia englantilaisvetoisesta MIXS-avaruuslaitteesta, muun muassa laitteen tietokoneen ja sen ohjelmiston. Teknisen toteutuksen tekivät Oxford Instruments Analytical, Patria (sittemmin RUAG), Space Systems Finland ja Aboa Space Research.


title: Luettelo Suomen avaruustoiminnasta

text: Oulun yliopiston Koneinsinööriosasto toteutti pallo-lankapuomimekamismit Japanin MMO-luotaimen Mefisto/PWI-laitteeseen.


title: Luettelo Suomen avaruustoiminnasta

text: NASAn Saturnusta tutkiva Cassini-avaruusalus laukaistiin 15. lokakuuta 1997 Kennedyn avaruuskeskuksesta Floridasta Titan IV-B/Centaur -kantoraketilla. Cassini on historian suurimpia planeettaluotaimia. Sen tyhjäpaino on 2 150 kg, ja tankattuna se painaa 5 600 kg. Cassini on myös yksi monimutkaisimmista ja kalleimmista avaruusluotaimista, ja sitä on kutsuttu viimeiseksi dinosaurukseksi. Vuosi 1997 oli jo ”nopeammin, halvemmalla, parempaa” -avaruusluotaimien aikaa, jolloin luotaimien koko pieneni ja NASA laukaisi useampia luotaimia kuin edeltävinä vuosina. Alus on 7 metriä korkea ja 4 metriä leveä ja syvä. Luotain otti kahdesti lisävauhtia Venuksen, kerran Maan ja kerran Jupiterin gravitaatiosta. Se mittaa Saturnusta vuosina 2004–2009.


title: Luettelo Suomen avaruustoiminnasta

text: Cassini kuljettaa mukanaan ESAn Huygens-laskeutujaa, joka hoiti moitteettomasti tehtävänsä 14. tammikuuta 2005.


title: Luettelo Suomen avaruustoiminnasta

text: Cassini-aluksessa on CAPS-plasmainstrumentti, jonka ”Ion Beam Spectrometer” eli IBS-spektrometri on Oulun yliopiston ja VTT:n toteuttama. VTT on rakentanut myös CAPS:n (Cassini Plasma Spectrometer) ja saksalais-amerikkalaisen MIMI-instrumentin pyörityskoneistot (Magnetosphere Imaging Instrument). Niinpä Cassinin 22 000 sähköisestä liittimestä tusinan verran liittyy suomalaiseen avaruustekniikkaan.


title: Luettelo Suomen avaruustoiminnasta

text: NASA:n avaruussukkulalennoilla on tutkittu suomalaisilla laitteilla muun muassa astronauttien verenkiertoa. Vuonna 1998 kuopiolaisia lääketieteellisiä mittalaitteita (Kuopon yliopisto ja Medikro Oy; CAFTS-laite) aiottiin lennättää Neuro-Shuttle-lennolla.


title: Luettelo Suomen avaruustoiminnasta

text: Ajeco Oyn videodigitointielektroniikkaa on ollut käytössä ainakin sukkulalentojen STS-68, STS-83 ja STS-94 aikana.


title: Luettelo Suomen avaruustoiminnasta

text: Antimateriaa tutkiva NASAn johtama kansansaivälinen AMS-1-instrumentti lensi NASAn Discovery-avaruussukkulan STS-91-lennolla kesäkuussa 1998. Sen suomalaisen osuuden totetukseen osallistui Turun yliopisto ja tässä yhteydessä suomalaisia toimi laitteen lennonjohdossa Yhdysvalloissa. Vuoden 1998 koe ei havainnut antiheliumia, mutta AMS-1 laite vaikutti toimivan hyvin.


title: Luettelo Suomen avaruustoiminnasta

text: Intian avaruusjärjestö (ISRO) laukaisi ensimmäisen intialaisen kuuluotaimen Chandrayaan-1:n 22. lokakuuta 2008. Suomi oli toteuttamassa sen aurinkomonitoria. Se perustui ESAn SMART-1-kuuluotaimen D/CIXS-laitteen aurinkomonitoriin (XSM, X-ray Solar Monitor). Sen tieteellistä puolta johti Helsingin yliopiston observatorio, ja teknisen toteutuksen teki Oxford Instruments -yhtiö.


title: Luettelo Suomen avaruustoiminnasta

text: Cluster on ESAn Maan magnetosfääriä tutkivan neljän satelliitin parvi (engl. "cluster"). Clusterilla mitataan Maan magneettikentässä liikkuvia hiukkasia ja sähkömagneettisia ilmiöitä, erityisesti aurinkotuulen vaikutuksia. Laukaisu Ariane 5 -kantoraketin ensimmäisenä lentona epäonnistui 4. kesäkuuta 1996. Raketin asennonsäädön ohjelmoinnissa oli virheitä, jotka johtuivat Ariane 4 -kantoraketin vastaavien tietokoneohjelmistojen uudelleenkäytöstä vajavaisin päivityksin. Vuonna 2004 Ariane 5:n, joita on laukaistu parikymmentä kappaletta, luotettavuus oli vain 87 %, mutta on noussut siitä tasaisesti. Raketin tuhoutuminen oli kova isku ESA:lle, mutta päätös korvaavien satelliittien rakentamisesta tehtiin pian.


title: Luettelo Suomen avaruustoiminnasta

text: Satelliittien tehojärjestelmässä oli suomalaisia laitteita, jotka olivat Patrian ensimmäisiä satelliitin laitteiden kaupallisia toimituksia. Oulun yliopisto oli toteuttanut sen EFI-sähkökenttäinstrumentin mekanismit.


title: Luettelo Suomen avaruustoiminnasta

text: Neljä ESAn magnetosfäärisatelliittia laukaistiin 16. heinäkuuta ja 19. heinäkuuta 2000 kahdella Sojuz-kantoraketilla. Cluster II -alukset pystyttiin rakentamaan neljässä vuodessa. ESA:n tiedeohjelma jopa löysi rahoituksen satelliittien instrumenttien toteuttamiseen ESAn rahoituksella. ESA nimittäin edelleen maksattaa tiedeluotainten tieteelliset mittalaitteet niillä mailla, joiden tutkijoiden laitteita ne ovat. Yhdysvalloissa NASA maksaa vastaavan kulun, ja tutkijat saavat silti rakentaa itse laitteensa, usein osin tai kokonaan avaruusteollisuuden avulla.


title: Luettelo Suomen avaruustoiminnasta

text: Suomalaisosuus molemmissa Cluster-parvissa oli Patrian valmistamat satelliitin tehojärjestelmän laitteet ja Oulun yliopiston osallistuminen kahteen sähkökenttäinstrumenttiin.


title: Luettelo Suomen avaruustoiminnasta

text: NASAn komeettaluotain Contour laukaistiin avaruuteen 3. heinäkuuta 2002. Sen tutkimuskohde oli komeetta Encke. Alus kuitenkin räjähti 6 viikkoa laukaisun jälkeen siirtoradalla sen rakettimoottorin vakavan toimintahäiriön vuoksi. Moottorilla oli tarkoitus kiihdyttää aluksen nopeutta avaruudessa. Contourin suomalaisen tähtien välisen pölyn mittalaitteen oli rakentanut Ilmatieteen laitoksen.


title: Luettelo Suomen avaruustoiminnasta

text: ESA:n jäätiköitä tutkivan satelliitin CryoSatin laukaisu Plesetskin kosmodromilta epäonnistui 8. lokakuuta 2005 venäläisen Rockot-kantoraketin toisen rakettivaiheen vian vuoksi. Satelliitissa oli Patrian toteuttama sähköjärjestelmän laite.


title: Luettelo Suomen avaruustoiminnasta

text: ESA päätti keväällä 2006 rakentaa tuhoutuneen CryoSatin tilalle sen kopion, eri laitteiden rakentajat ovat samoja kuin tuhoutuneessa satelliitissa olivat. Se laukaistiin Baikonurista venäläisellä Dnepr-kantoraketilla 8. huhtikuuta 2010. Satelliitissa on Patrian toteuttama sähköjärjestelmän laite.


title: Luettelo Suomen avaruustoiminnasta

text: ENVISAT-1 on ESAn kaukokartoitussatelliitti. Laukaisu tapahtui 1. maaliskuuta 2002 Ariane 5 -kantoraketilla 800 km:n polaariradalle.


title: Luettelo Suomen avaruustoiminnasta

text: Ranskalais-suomalainen GOMOS-otsoni-instrumentti oli suomalaisen konsortion rakentama, johon kuului Patria, Space Systems Finland ja VTT. Kaikkiaan laitteen kehitys maksoi kymmeniä miljoonia euroja, josta Ranska rahoitti ja toteutti valtaosan.


title: Luettelo Suomen avaruustoiminnasta

text: Otsonia tutkiva NASAn EOS-Aura-kaukokartoitussatelliitti, joka laukaistiin 15. heinäkuuta 2004 Delta 2-kantoraketilla Kaliforniassa sijaitsevasta Yhdysvaltain ilmavoimien Vandenbergin tukikohdasta. Hollantilais-suomalainen OMI on ilmakehän otsonia mittaava instrumentti, jonka toteuttivat Patria, Space Systems Finland, VTT ja Ilmatieteen laitos, jolla on Sodankylässä maa-asema, joka pystyy vastaanottamaan EOS-Auran ja sen sisaralusten dataa.


title: Luettelo Suomen avaruustoiminnasta

text: ESTCube-1 on Viron ensimmäinen satelliitti, joka laukaistiin 7. toukokuussa 2013 Vega-kantoraketilla Kourousta. Se on yhden kilogramman painoinen Cubesat-satelliitti.


title: Luettelo Suomen avaruustoiminnasta

text: Eräs sen hyötykuormista on Ilmatieteen laitoksen kehittämä satelliittia jarruttava kelalta purettava lieka, jonka vastusvoima syntyy sähköpurjetekniikalla.


title: Luettelo Suomen avaruustoiminnasta

text: ExoMars on ESAn Mars-missio, jossa lähetetään Mars-luotain sekä vuonna 2016 että 2020. Vuoden 2016 Exomars-kiertorataluotain (TGO) ja laskeutuja (Schiaparelli) laukaistiin avaruuteen 8. maaliskuuta 2016. Ilmatieteen laitos toteutti Schiaparelli-laskeutujan DREAMS-mittalaitteen paine- ja kosteusmittausjärjestelmän.


title: Luettelo Suomen avaruustoiminnasta

text: Sciaparelli-laskeutuja lensi Marsin kaasukehään 19.10.2016, mutta vaikuttaa siltä, että sen laskeutuminen epäonnistui sen lentonopeutta hidastavan laskeuvarjon irrotuksen tapahduttua liian aikaisin ja myös pinnalle asettumista varten nopeutta hidastavien rakettimoottorien liian lyhyen polton takia. ESAn johto laskun jälkeen otti käyttöön termin "Schiaparelli test module".


title: Luettelo Suomen avaruustoiminnasta

text: Freja on ruotsalainen tiedesatelliitti, joka on laukaistu 6. lokakuuta 1992 kiinalaisella Long March 2C eli CZ-2C-kantoraketilla Jiuquanin rakettikeskuksesta Kiinan kansantasavallasta. Tehtävä päättyi 9. lokakuuta 1996. Mukana oli Ilmatieteen laitoksen, Oulun yliopiston ja Patrian rakentamaa elektroniikkaa ja instrumentaatiota plasmainstrumentissa.


title: Luettelo Suomen avaruustoiminnasta

text: ESAn kehittämään GAIA-avaruusalukseen Patria ja Space Systems Finland toteuttavat 2010-luvun alussa perustuotteitaan, elektroniikkaa ja ohjelmistoja. GAIA laukaistiin radalleen 19. joulukuuta 2013.


title: Luettelo Suomen avaruustoiminnasta

text: Space Systems Finlandilla ja Patrialla oli Galileo-navigaatiosatelliittien esikehityksessä eli IOV-vaiheessa elektroniikka- ja ohjelmistotyöosuuksia Galileo-satelliiteissa. IOV (In-Orbit Validation, eli kiertoradalla suoritettava testaus) vaiheessa valmistettiin 4 Galileo-satelliittia, joilla tehtiin järjestelmän testaus avaruudessa ennen suursarjan toteutusta. Kaksi ensimmäistä Galileo IOV-satelliittia laukaistiin Kourousta Sojuz-kantoraketilla 21. lokakuuta 2011 ja seuraavat kaksi 12. lokakuuta 2012.


title: Luettelo Suomen avaruustoiminnasta

text: Pääurakoitsijatasolla FOC-vaiheen (Full Operational Capability) 14 (kaikkiaan 22:sta) sarjatuotantosatelliitin tarjouskilpa ratkesi vuoden 2010 alussa. Pääurakoitsijan vaihduttua Astrium GmbH:sta OHB GmbH:ksi suomalaisen teollisuuden satelliitteihin liittyviä jatkotilausia ei tehty. Vuonna 2018 tilataan muutama satelliitti myös Astriumin urakkatiimiltä, jotta jatkossakin on mahdollisuus kilpailuttaa hankintoja (ns. dual source). Galileon seuraavan sukupolven (G2G = Galileo Second Generation) satelliittien esikehitystä on tehty vuodesta 2015 lähtien.


title: Luettelo Suomen avaruustoiminnasta

text: GOCE on ESA:n kaukokartoitussatelliitti, joka laukaistiin 17. maaliskuuta 2009. Se mittaa Maan painovoimajakaumaa. Space Systems Finland toteutti sen asennonsäätöjärjestelmän ohjelmistot.


title: Luettelo Suomen avaruustoiminnasta

text: Herschel oli ESA:n infrapunatähtitiedettä tehnyt satelliitti (avaruusteleskooppi). Satelliitti laukaistiin Planck-satelliitin kanssa Guyanan avruuskeskuksesta 14. toukokuuta 2009.. Sen nominaalinen missio päättyi vuonna 2014.


title: Luettelo Suomen avaruustoiminnasta

text: Sen tietokoneohjelmiston ydin koodattiin Space Systems Finlandilla. Patria toteutti sen kryostaatin lämmönsäädön ohjausyksikön (CCU). Satelliitin 3,5-metrinen piikarbidipeili, joka oli kooltaan maailman suurin avaruuspeili, hiottiin Tuorlan observatorioon liittyvässä Opteon Oy:ssä. Tätä oli edeltänyt pienemmän koepeilin hionta.